ΑΠΟΦΑΣΕΙΣ
Αριθμ. 4302/24/ΓΠ
Επικαιροποίηση του Κανονισμού Λειτουργίας
του Προγράμματος Μεταπτυχιακών Σπουδών
«Αρχαιολογία Πεδίου και Υλικός Πολιτισμός» του
Τμήματος Ιστορίας, Αρχαιολογίας και Κοινωνικής
Ανθρωπολογίας της Σχολής Ανθρωπιστικών και
Κοινωνικών Επιστημών του Πανεπιστημίου Θεσσαλίας, σύμφωνα με τον ν. 4957/2022.
Η ΣΥΓΚΛΗΤΟΣ
ΤΟΥ ΠΑΝΕΠΙΣΤΗΜΙΟΥ ΘΕΣΣΑΛΙΑΣ
Έχοντας υπόψη:
1. Τις διατάξεις των άρθρων 79 και 80 του ν. 4957/2022
(Α’ 141).
2. Την υπό στοιχεία 135557/Ζ1/1-11-2022 εγκύκλιο του
ΥΠΑΙΘ, με την οποία ορίζεται ότι τα υφιστάμενα κατά τη
δημοσίευση του ν. 4957/2022 Π.Μ.Σ. θα αξιολογηθούν
σύμφωνα με τις διατάξεις του ν. 4957/2022 και θα πρέπει
να έχουν προσαρμόσει τις διαδικασίες τους σύμφωνα με
αυτόν, όπως είναι η επικαιροποίηση της απόφασης του
Κανονισμού τους.
3. Τις διατάξεις του άρθρου 66 του ν. 4917/2022 (Α’ 67),
όπως τροποποιήθηκε με το άρθρο 66 του ν. 4950/2022
(Α’ 128) και τις διατάξεις του άρθρου 448 του ν. 4957/2022
(Α’ 141).
4. Τις διατάξεις του άρθρου 59 του ν. 5026/2023 (Α’45).
5. Την υπό στοιχεία 23500/20/ΓΠ/02-12-2020 (Β’ 5540)
απόφαση της Συγκλήτου του Πανεπιστημίου Θεσσαλίας,
με την οποία το Π.Μ.Σ. «Αρχαιολογία Πεδίου και Υλικός
Πολιτισμός», ιδρύθηκε σύμφωνα με τις διατάξεις του
ν. 4485/2017.
6. Την υπό στοιχεία 24642/20/ΓΠ/22-12-2020 (Β’ 5968)
απόφαση της Συγκλήτου του Πανεπιστημίου Θεσσαλίας,
με την οποία εγκρίθηκε ο Κανονισμός λειτουργίας του
Π.Μ.Σ. «Αρχαιολογία Πεδίου και Υλικός Πολιτισμός».
7. Το υπό στοιχεία 2816/24/ΓΠ/19-02-2024 έγγραφο
του Τμήματος Ιστορίας, Αρχαιολογίας και Κοινωνικής
Ανθρωπολογίας, με το οποίο απέστειλε απόσπασμα
πρακτικού της υπ’ αρ. 9ης/17-01-2023 συνεδρίασης
της Συνέλευσής του που αφορά στην επικαιροποίηση του Κανονισμού Λειτουργίας του προγράμματος
μεταπτυχιακών σπουδών με τίτλο «Αρχαιολογία Πεδίου
και Υλικός Πολιτισμός», σύμφωνα με τις διατάξεις του
ν. 4957/2022 (Α’ 141).
8. Το γεγονός ότι από τις διατάξεις της απόφασης αυτής δεν προκαλείται δαπάνη σε βάρος του Προϋπολο-
γισμού του Ιδρύματος, αποφασίζουμε:
Την επικαιροποίηση, σύμφωνα με τον ν. 4957/2022
(Α’ 141) του Κανονισμού Λειτουργίας του Π.Μ.Σ. «Αρχαιολογία Πεδίου και Υλικός Πολιτισμός» του Τμήματος
Ιστορίας, Αρχαιολογίας και Κοινωνικής Ανθρωπολογίας
της Σχολής Ανθρωπιστικών και Κοινωνικών Επιστημών
του Πανεπιστημίου Θεσσαλίας, ως εξής:
ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ
«Αρχαιολογία Πεδίου και Υλικός Πολιτισμός»
(Field Archaeology and Material Culture)
ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ Π.Μ.Σ.
(σύμφωνα με τις διατάξεις του ν. 4957/2022)
Εισαγωγή
Το Π.Μ.Σ. «Αρχαιολογία πεδίου και υλικός πολιτισμός»
ιδρύθηκε με το Φ.Ε.Κ. Β’ 5540/2020, σύμφωνα με τις διατάξεις του ν. 4485/2017 από το Υπουργείο Παιδείας,
Έρευνας και Θρησκευμάτων, όπως αυτές έχουν διαμορφωθεί και ισχύουν, και ξεκίνησε τη λειτουργία του το
ακαδημαϊκό έτος 2021- 2022. Οργανώνεται και λειτουργεί από τον Τομέα Αρχαιολογίας του Τμήματος Ιστορίας,
Αρχαιολογίας και Κοινωνικής Ανθρωπολογίας του Πανεπιστημίου Θεσσαλίας. Τη γραμματειακή και διοικητική
υποστήριξη έχει αναλάβει η Γραμματεία του Τμήματος
Ιστορίας, Αρχαιολογίας και Κοινωνικής Ανθρωπολογίας.
Ο Εσωτερικός Κανονισμός του Π.Μ.Σ. «Αρχαιολογία
πεδίου και υλικός πολιτισμός» ακολουθεί τον ΠΡΟΤΥΠΟ ΚΑΝΟΝΙΣΜΟ ΜΕΤΑΠΤΥΧΙΑΚΩΝ ΚΑΙ ΔΙΔΑΚΤΟΡΙΚΩΝ
ΣΠΟΥΔΩΝ του ΠΑΝΕΠΙΣΤΗΜΙΟΥ ΘΕΣΣΑΛΙΑΣ (Π.Θ.)
ΣΥΜΦΩΝΑ ΜΕ ΤΟΝ ν. 4957/2022 (https://www.uth.gr/
spoydes/metaptyhiakes/programmata-metaptyhiakonspoydon) και εγκρίνεται αρχικά από τη Συνέλευση του
Τμήματος Ιστορίας, Αρχαιολογίας και Κοινωνικής Ανθρωπολογίας του Π.Θ. και στη συνέχεια από τη Σύγκλητο του
Π.Θ., μετά από σύμφωνη γνώμη της Επιτροπής Μεταπτυχιακών Σπουδών του Π.Θ. και τέλος δημοσιεύεται στην
Εφημερίδα της Κυβερνήσεως, αναρτάται στο διαδικτυακό τόπο του Τμήματος, κοινοποιείται στο Υπουργείο
Παιδείας και Θρησκευμάτων και τίθεται προς ισχύ.
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
26 Μαρτίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 1827
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Ο Εσωτερικός Κανονισμός δύναται να τροποποιείται
και να αναθεωρείται περιοδικά με συνεχείς βελτιώσεις
και επικαιροποιήσεις, χωρίς να χάνει τη βασική δομή
του και το περιεχόμενο, με απόφαση της Συνέλευσης
του Τμήματος Ιστορίας, Αρχαιολογίας και Κοινωνικής
Ανθρωπολογίας, του Πανεπιστημίου Θεσσαλίας, κατόπιν
σχετικής εισήγησης του Δ/ντού του Π.Μ.Σ.
Άρθρο 1
Αντικείμενο και Χαρακτήρας του Προγράμματος
Μεταπτυχιακών Σπουδών
Το μεταπτυχιακό πρόγραμμα σπουδών στην αρχαιολογία πεδίου και τον υλικό πολιτισμό αποτελεί ουσι-
αστική εξειδίκευση και εμβάθυνση του προπτυχιακού
προγράμματος σπουδών του Τμήματος, στην κατεύθυνση της αρχαιολογίας. Στόχος του προγράμματος είναι η
παροχή υψηλού επιπέδου μεταπτυχιακής εκπαίδευσης
στο επιστημονικό πεδίο της αρχαιολογίας πεδίου και στη
μελέτη και προβολή του υλικού πολιτισμού.
Το πρόγραμμα αποσκοπεί στην εκπαίδευση και εξειδίκευση νέων επιστημόνων, κυρίως προερχόμενων από
τις επιστημονικές περιοχές της αρχαιολογίας, στην αρχαιολογική έρευνα πεδίου και στη μελέτη και προβολή
του υλικού πολιτισμού, συνδυάζοντας τόσο θεωρητική,
όσο και πρακτική κατάρτιση. Στη θεωρητική κατάρτιση
εντάσσονται σεμινάρια σε παραδοσιακά και νέα αντικείμενα (επιφανειακή έρευνα, ενάλια αρχαιολογία, πολιτι-
σμική διαχείριση, κοινωνική αρχαιολογία, θεωρητικές
ερμηνευτικές προσεγγίσεις της εικονογραφίας), που καλύπτουν ένα ευρύ χρονολογικό φάσμα, από την Εποχή
του Λίθου έως και την Μεταβυζαντινή περίοδο.
Στην πρακτική κατάρτιση των μεταπτυχιακών φοιτητών συμβάλλουν εξειδικευμένα σεμινάρια ορισμένου
χρόνου που αφορούν υποενότητες της αρχαιολογίας πεδίου, εκπαιδευτικές εκδρομές σε αρχαιολογικούς χώρους
και μουσεία ανά την Ελλάδα, αλλά και η υποχρεωτική
συμμετοχή των φοιτητών σε ένα από τα πολυάριθμα
ενεργά ανασκαφικά προγράμματα του τομέα αρχαιολογίας, χερσαία και υποβρύχια, τα οποία δίνουν τη δυνατό-
τητα στους μεταπτυχιακούς φοιτητές να εξοικειωθούν
με διαφορετικές μεθόδους έρευνας πεδίου και να αποκτήσουν πολύτιμη πρακτική εμπειρία σε θέσεις ευθύνης.
Δεδομένου μάλιστα ότι στη χώρα μας δεν λειτουργεί
Μεταπτυχιακό Πρόγραμμα Αρχαιολογίας με παρόμοια
θεματική, θεωρούμε ότι το παρόν πρόγραμμα θα αποτελέσει πόλο έλξης αποφοίτων Τμημάτων Αρχαιολογίας
προσανατολισμένων στην έρευνα πεδίου και την μελέτη
των υλικών καταλοίπων.
- Γνωστικά αντικείμενα του Π.Μ.Σ.
Στα γνωστικά αντικείμενα του Π.Μ.Σ. περιλαμβάνονται η ανασκαφική θεωρία και πράξη, η αρχαιολογική
έρευνα επιφανείας, η ενάλια αρχαιολογία, η κοινωνική
αρχαιολογία, θεωρητικές ερμηνευτικές προσεγγίσεις της
εικονογραφίας, η αρχαιολογία της Eποχής του Λίθου, η
αρχαιολογία της Eποχής του Χαλκού, η Κλασική αρχαιολογία και η Bυζαντινή αρχαιολογία.
- Τίτλος σπουδών
Το Π.Μ.Σ. απονέμει Δίπλωμα Μεταπτυχιακών Σπουδών
(Δ.Μ.Σ.) με τίτλο: «Αρχαιολογία πεδίου και υλικός πολιτισμός» (Μ.Α. in Field Archaeology and Material Culture).
- Τέλη φοίτησης
Το Π.Μ.Σ. «Αρχαιολογία Πεδίου και Υλικός Πολιτισμός»
δεν έχει δίδακτρα.
Άρθρο 2
Δομή και Όργανα Διοίκησης του Προγράμματος
Μεταπτυχιακών Σπουδών
Αρμόδια όργανα για τη λειτουργία του Π.Μ.Σ. είναι:
2.1. Η Σύγκλητος του Ιδρύματος.
2.2. Η Επιτροπή Μεταπτυχιακών Σπουδών του Ιδρύματος.
2.3. Η Συνέλευση του Τμήματος.
2.4. Η Συντονιστική Επιτροπή (Σ.Ε.) του Π.Μ.Σ.
2.5. Ο Διευθυντής του Π.Μ.Σ.
2.6. Η Επιτροπή Αξιολόγησης Υποψηφιοτήτων (Ε.Α.Υ.)
του Π.Μ.Σ.
2.7. Η Επιτροπή Οικονομικής Διαχείρισης (Ε.Ο.Δ.) του
Π.Μ.Σ.
2.1. Η Σύγκλητος είναι το αρμόδιο όργανο για τα θέματα ακαδημαϊκού, διοικητικού, οργανωτικού και οικονο-
μικού χαρακτήρα του Π.Μ.Σ. Επίσης, η Σύγκλητος ασκεί
όσες αρμοδιότητες σχετικά με το Π.Μ.Σ. δεν ανατίθενται από το νόμο ειδικώς σε άλλα όργανα (https://www.
uth.gr/sites/default/files/contents/2023/20230602_
kanonismos.pdf).
2.2. Η Επιτροπή Μεταπτυχιακών Σπουδών συγκροτείται με απόφαση της Συγκλήτου κατόπιν πρότασης των
Κοσμητειών των Σχολών του Α.Ε.Ι. Η Επιτροπή αποτελείται: Από τον αρμόδιο για ακαδημαϊκά θέματα Αντιπρύ-
τανη, ως Πρόεδρο, από ένα (1) μέλος Διδακτικού Ερευνητικού Προσωπικού (Δ.Ε.Π.) από κάθε Σχολή του Α.Ε.Ι.,
και από ένα (1) μέλος που προέρχεται από τις κατηγορίες
μελών Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.), και Ειδικού
Τεχνικού Εργαστηριακού Προσωπικού (Ε.Τ.Ε.Π.) του ΠΘ.
Η θητεία της Επιτροπής είναι δύο (2) ακαδημαϊκά έτη.
Στις αρμοδιότητες της Επιτροπής Μεταπτυχιακών
Σπουδών είναι:
- Η υποβολή γνώμης προς τη Σύγκλητο του Α.Ε.Ι. για
την ίδρυση νέων προγραμμάτων μεταπτυχιακών σπουδών ή την τροποποίηση των ήδη λειτουργούντων προ-
γραμμάτων μεταπτυχιακών σπουδών,
- η κατάρτιση σχεδίου Κανονισμού για προγράμματα
δεύτερου και τρίτου κύκλου σπουδών του Α.Ε.Ι. και η
υποβολή του προς τη Σύγκλητο,
- η εκπόνηση πρότυπου σχεδίου Κανονισμού λειτουργίας προγράμματος μεταπτυχιακών σπουδών,
- ο έλεγχος της τήρησης των Κανονισμών λειτουργίας
των προγραμμάτων μεταπτυχιακών σπουδών,
- η παρακολούθηση της εφαρμογής της νομοθεσίας,
του Κανονισμού και των αποφάσεων των οργάνων διοίκησης του Α.Ε.Ι. από τα προγράμματα μεταπτυχιακών
σπουδών,
- κάθε άλλη αρμοδιότητα που ορίζεται από τον Εσωτερικό Κανονισμό.
2.3. Η Συνέλευση του οικείου Τμήματος έχει τις εξής
αρμοδιότητες:
- Εισηγείται προς τη Σύγκλητο, δια της Επιτροπής Μεταπτυχιακών Σπουδών, την ίδρυση ή την τροποποίηση
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
της απόφασης ίδρυσης του Π.Μ.Σ., καθώς και την παράταση της διάρκειας του Π.Μ.Σ.,
- ορίζει τον Διευθυντή ή την Διευθύντρια του Π.Μ.Σ.,
- ορίζει τα μέλη της Συντονιστικής Επιτροπής (Σ.Ε.) του
Π.Μ.Σ.,
- συγκροτεί Επιτροπές για την διαχείριση των οικονομικών του Π.Μ.Σ. και για την αξιολόγηση των αιτήσεων
των υποψηφίων μεταπτυχιακών φοιτητών και εγκρίνει
την εγγραφή τους στο Π.Μ.Σ., κατόπιν εισήγησης της
Συντονιστικής Επιτροπής (Σ.Ε.),
- κατανέμει το διδακτικό έργο μεταξύ των διδασκόντων του Π.Μ.Σ., κατόπιν εισήγησης της Σ.Ε. του Π.Μ.Σ.,
- συγκροτεί Εξεταστικές Επιτροπές για την εξέταση των
διπλωματικών εργασιών των μεταπτυχιακών φοιτητών
και ορίζει τον κύριο επιβλέποντα ανά εργασία, κατόπιν
εισήγησης της Συντονιστικής Επιτροπής (Σ.Ε.) του Π.Μ.Σ.,
- διαπιστώνει την επιτυχή ολοκλήρωση της φοίτησης
προκειμένου να απονεμηθεί ο τίτλος του Π.Μ.Σ.,
- εγκρίνει τον απολογισμό του Π.Μ.Σ., κατόπιν εισήγησης της Συντονιστικής Επιτροπής (Σ.Ε.),
- ασκεί κάθε άλλη αρμοδιότητα που προβλέπεται από
τις διατάξεις του ν. 4957/2022.
2.4. Η Συντονιστική Επιτροπή (Σ.Ε.) του Π.Μ.Σ. απαρτίζεται από πέντε (5) μέλη Δ.Ε.Π. του Τμήματος, τα οποία
έχουν αναλάβει μεταπτυχιακό έργο στο Π.Μ.Σ., έχουν
συναφές γνωστικό αντικείμενο με αυτό του Π.Μ.Σ., και
ορίζονται από τη Συνέλευση του Τμήματος με διετή θητεία, με εισήγηση του Τομέα Αρχαιολογίας. Η Συντονιστι-
κή Επιτροπή (Σ.Ε.) είναι αρμόδια για την παρακολούθηση
και τον συντονισμό της λειτουργίας του προγράμματος.
Η Συντονιστική Επιτροπή (Σ.Ε.) του Π.Μ.Σ. έχει τις ακόλουθες αρμοδιότητες:
- Καταρτίζει τον απολογισμό του προγράμματος και
εισηγείται την έγκρισή του προς την Συνέλευση του
Τμήματος,
- εγκρίνει τη διενέργεια δαπανών του Π.Μ.Σ.,
- εγκρίνει τη χορήγηση υποτροφιών, ανταποδοτικών ή
μη, σύμφωνα με όσα ορίζονται στην απόφαση ίδρυσης
του Π.Μ.Σ. και τον Κανονισμό μεταπτυχιακών και διδακτορικών σπουδών,
- καταρτίζει το ετήσιο πρόγραμμα σπουδών του Π.Μ.Σ.,
- εισηγείται προς τη Συνέλευση του Τμήματος το ετήσιο πρόγραμμα σπουδών, την κατανομή του διδακτικού
έργου, καθώς και την ανάθεση του διδακτικού έργου στις
κατηγορίες διδασκόντων του Π.Μ.Σ.,
- εισηγείται προς τη Συνέλευση του Τμήματος την πρόσκληση Επισκεπτών Καθηγητών για την κάλυψη των δι-
δακτικών αναγκών του Π.Μ.Σ.,
- καταρτίζει σχέδιο για την τροποποίηση του προγράμματος σπουδών, το οποίο υποβάλλει προς την Συνέλευ-
ση του Τμήματος,
- εισηγείται προς την Συνέλευση του Τμήματος την
ανακατανομή των μαθημάτων μεταξύ των ακαδημαϊκών εξαμήνων, καθώς και θέματα που σχετίζονται με
την ποιοτική αναβάθμιση του προγράμματος σπουδών.
2.5. Ο/Η Διευθυντής/ντρια του Π.Μ.Σ., προέρχεται από
τα μέλη Δ.Ε.Π. του Τμήματος, κατά προτεραιότητα βαθμίδας Καθηγητή ή Αναπληρωτή Καθηγητή, είναι του ιδίου
ή συναφούς γνωστικού αντικειμένου με το γνωστικό
αντικείμενο του Π.Μ.Σ., και ορίζεται με απόφαση της
Συνέλευσης του Τμήματος, για διετή θητεία που δύναται
να ανανεωθεί χωρίς περιορισμό.
Ο Διευθυντής/ντρια του Π.Μ.Σ. έχει τις ακόλουθες αρμοδιότητες:
- Είναι μέλος της Συντονιστικής Επιτροπής (Σ.Ε.), στην
οποία προεδρεύει,
- εισηγείται στα αρμόδια όργανα του Ιδρύματος για
κάθε θέμα που αφορά στην οργάνωση και αποτελεσματική λειτουργία του προγράμματος,
- είναι Επιστημονικός Υπεύθυνος του προγράμματος,
σύμφωνα με το άρθρο 234 του ν. 4957/2022 και ασκεί
τις αντίστοιχες αρμοδιότητες,
- παρακολουθεί την υλοποίηση των αποφάσεων των
οργάνων του Π.Μ.Σ. και του εσωτερικού κανονισμού μεταπτυχιακών και διδακτορικών προγραμμάτων σπου-
δών, καθώς και την εκτέλεση του προϋπολογισμού του
Π.Μ.Σ.,
2.6. Επιτροπή Αξιολόγησης Υποψηφιοτήτων (Ε.Α.Υ.)
του Π.Μ.Σ.
Έργο της Επιτροπής Αξιολόγησης Υποψηφιοτήτων
(Ε.Α.Υ.) του Π.Μ.Σ αποτελούν τα ακόλουθα:
- Διενέργεια των διαδικασιών επιλογής για εισαγωγή
στο Πρόγραμμα,
- έλεγχος και αξιολόγηση όλων των υποβληθέντων
δικαιολογητικών,
- έλεγχος της συνάφειας του πτυχίου με το γνωστικό
αντικείμενο του Π.Μ.Σ.,
- έλεγχος της γλωσσικής επάρκειας σε συγκεκριμένη
ξένη γλώσσα,
- τελική κατάταξη των υποψηφίων με βάση τον κατάλογο των κριτηρίων του Προγράμματος και πρόταση
επιλογής υποψηφίων με βάση την κατάταξη αυτή στη
Συνέλευση του Τμήματος.
2.7. Επιτροπή Οικονομικής Διαχείρισης (Ε.Ο.Δ.) του
Π.Μ.Σ.
Έργο της Επιτροπής Οικονομικής Διαχείρισης του
Π.Μ.Σ αποτελούν τα ακόλουθα:
- Η παρακολούθηση ο έλεγχος και η διαρκής ενημέρωση των οικονομικών του Προγράμματος,
- η κατάθεση οικονομικού προγραμματισμού και απολογισμού του Π.Μ.Σ. στη Συνέλευση του Τμήματος.
Άρθρο 3
Κατηγορίες εισακτέων, αριθμός εισακτέων και
διαδικασία επιλογής μεταπτυχιακών φοιτητών
3.1. Κατηγορίες και αριθμός εισακτέων.
Στο Π.Μ.Σ. γίνονται δεκτοί κατά κύριο λόγο πτυχιούχοι
Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής, με κατεύθυνση Αρχαιολογίας. Επί
της αποδοχής υποψηφιοτήτων που προέρχονται από
Τμήματα με συναφές γνωστικό αντικείμενο, αποφαίνεται η Συντονιστική Επιτροπή (Σ.Ε.) με τον Διευθυντή του
Μεταπτυχιακού, συνεκτιμώντας συνολικά τα προσόντα
του κάθε υποψηφίου.
Ο αριθμός των εισακτέων ορίζεται κατ’ ανώτατο όριο
σε είκοσι (20) ανά έτος.
3.2. Αιτήσεις
Η πρόσκληση υποβολής αιτήσεων υποψηφιότητας για
την εισαγωγή στο Πρόγραμμα Μεταπτυχιακών Σπουδών
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
δημοσιεύεται στα μέσα κοινωνικής δικτύωσης και στην
ιστοσελίδα του Τμήματος. Η δημοσίευση της πρόσκλησης γίνεται κατά την θερινή περίοδο (Ιούνιος), τουλά-
χιστον δύο μήνες πριν την καταληκτική ημερομηνία
υποβολής αιτήσεων.
Οι σχετικές αιτήσεις, μαζί με τα απαραίτητα δικαιολογητικά κατατίθενται ηλεκτρονικά, σε προθεσμία που
ορίζεται κατά την πρόσκληση υποβολής αιτήσεων και
μπορεί να παραταθεί με απόφαση της Συνέλευσης του
Τμήματος.
Προκειμένου να θεωρηθεί μία υποψηφιότητα έγκυρη,
πρέπει να συνοδεύεται από το σύνολο των απαιτούμενων πιστοποιητικών και δικαιολογητικών που ορίζονται
στον Κανονισμό Μεταπτυχιακών Σπουδών και ο φάκελος
υποψηφιότητας να είναι πλήρης.
Ο πλήρης φάκελος υποψηφιότητας υποβάλλεται ηλεκτρονικά εντός της ενδεδειγμένης προθεσμίας στην
ειδική πλατφόρμα υποβολής αιτήσεων του Π.Μ.Σ. και
περιλαμβάνει:
- Αίτηση (συμπληρώνεται και υποβάλλεται η ειδική
φόρμα στην ηλεκτρονική πλατφόρμα υποβολής υποψηφιότητας).
- Αντίγραφο πτυχίου ή βεβαίωση από τη γραμματεία
του τμήματος ότι εκκρεμεί η αποφοίτηση (για τις/τους
υποψήφιες/υποψήφιους επί πτυχίω). Η υποβολή του
τίτλου σπουδών πρέπει να έχει ολοκληρωθεί πριν την
έναρξη της φοίτησης στο Π.Μ.Σ.
- Πιστοποιητικό αναλυτικής βαθμολογίας όλων των
ετών φοίτησης, με ευκρινή τον μέσο όρο.
- Πιστοποιητικό άριστης γνώσης της αγγλικής γλώσσας
- Λοιπές βεβαιώσεις τίτλων σπουδών και πιστοποιητικά γλωσσομάθειας.
- Οι υποψήφιοι είναι απαραίτητο να διαθέτουν βασικές
γνώσεις χρήσης Η/Υ.
- Φωτοαντίγραφο του δελτίου αστυνομικής ταυτότητας.
- Βιογραφικό σημείωμα (συμπληρώνεται η ειδική φόρμα στην πλατφόρμα ηλεκτρονικής υποβολής υποψηφι-
ότητας).
- Πτυχιακή εργασία ή επιστημονική εργασία συναφούς
αντικειμένου με αυτό του προγράμματος σπουδών.
- Γραπτή πρόταση, στην οποία θα αναφέρονται οι λόγοι για τους οποίους η/ο υποψήφια/-ος ενδιαφέρεται να
παρακολουθήσει τον προτεινόμενο θεματικό κύκλο του
Π.Μ.Σ. και όπου θα παρουσιάζεται ερευνητική πρόταση
της/του υποψήφιας/-ου ή τα ερευνητικά της/του ενδιαφέροντα, με ενδεικτική βιβλιογραφία (1000-1500 λ.).
- Δύο (2) συστατικές επιστολές από μέλη Δ.Ε.Π. του
πανεπιστημίου προέλευσης (αναρτώνται ηλεκτρονικά.
Σε περίπτωση αδυναμίας ηλεκτρονικής υποβολής αποστέλλονται ταχυδρομικά στη γραμματεία του τμήματος
εντός της αναγραφόμενης προθεσμίας).
Στον φάκελο υποψηφιότητας μπορούν επίσης να συμπεριληφθούν:
- Δεύτερο πτυχίο Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής.
- Μεταπτυχιακοί τίτλοι σπουδών.
- Λοιποί τίτλοι σπουδών.
- Συναφείς επιστημονικές δημοσιεύσεις.
- Βεβαιώσεις επιτυχούς παρακολούθησης σεμιναρίων/
εργαστηρίων σχετικών με το αντικείμενο του προγράμματος σπουδών του Π.Μ.Σ.
- Βεβαιώσεις συμμετοχής σε αρχαιολογικές έρευνες
πεδίου ή επαγγελματικής απασχόλησης συναφούς με
το αντικείμενο του προγράμματος σπουδών του Π.Μ.Σ.
3.3. Διαδικασία Επιλογής μεταπτυχιακών φοιτητών.
Η επιλογή των μεταπτυχιακών φοιτητών και φοιτητριών γίνεται σύμφωνα με την ισχύουσα νομοθεσία, τον
Κανονισμό Μεταπτυχιακών και Διδακτορικών Σπουδών
του ΠΘ και τις προβλέψεις του παρόντος Κανονισμού,
από την Επιτροπή Αξιολόγησης Υποψηφιοτήτων του
Π.Μ.Σ. (Ε.Α.Υ.), η οποία ορίζεται από την Συνέλευση του
Τμήματος κατόπιν εισήγησης της Συντονιστικής Επιτροπής του Π.Μ.Σ.
Η αξιολόγηση των υποψηφίων και η επιλογή των εισακτέων μεταπτυχιακών φοιτητών στο Π.Μ.Σ. γίνεται με
βάση τη συνολική βαθμολόγηση (σε κλίμακα 1 - 100),
στα ακόλουθα κριτήρια:
Α/Α ΚΡΙΤΗΡΙΑ ΕΠΙΛΟΓΗΣ
ΜΟΡΙΑ %
Βαθμός πτυχίου/διπλώματος
30%
Φάκελος υποψηφιότητας (γραπτή πρόταση, πτυχιακή εργασία,
επιστημονικές εργασίες, συναφείς
επιστημονικές δημοσιεύσεις, κατοχή
άλλων πτυχίων ή μεταπτυχιακών τίτλων
σπουδών, συναφής επαγγελματική
εμπειρία, πτυχία ξένων γλωσσών εκτός της
αγγλικής γλώσσας)
40%
Συνέντευξη
30%
ΣΥΝΟΛΟ
100%
Πιο αναλυτικά:
Α/Α ΚΡΙΤΗΡΙΑ ΕΠΙΛΟΓΗΣ
ΜΟΡΙΑ %
Βαθμός πτυχίου/διπλώματος
30%
Γραπτή πρόταση
20%
Πτυχιακή εργασία
5%
Επιστημονικές δημοσιεύσεις/άλλα πτυχία
10%
Συναφής ερευνητική/επαγγελματική
εμπειρία
5%
Συνέντευξη
30%
ΣΥΝΟΛΟ
100%
Η προφορική συνέντευξη προγραμματίζεται σε ημερομηνία που ορίζεται από την Συντονιστική Επιτροπή
του Π.Μ.Σ. επικυρώνεται από τη Συνέλευση του Τμήματος και διεξάγεται από την Επιτροπή Αξιολόγησης
Υποψηφιοτήτων (Ε.Α.Υ.) του Π.Μ.Σ. Η ημερομηνία της
προφορικής συνέντευξης ανακοινώνεται στα μέσα κοινωνικής δικτύωσης και στην ιστοσελίδα του Π.Μ.Σ.
Ο μέγιστος αριθμός μορίων που μπορεί να συγκεντρώσει μία υποψηφιότητα είναι 100 (εκατό). Η βάση για την
εισαγωγή στο Π.Μ.Σ. είναι 60 (εξήντα) μόρια. Το σύστημα
μοριοδότησης μπορεί να αναπροσαρμόζεται μετά από
απόφαση της Συνέλευσης του Τμήματος.
Η μοριοδότηση κοινοποιείται στους υποψηφίους ηλεκτρονικά κα στην ιστοσελίδα του Π.Μ.Σ. Ο κατάλογος
των επιτυχόντων αναρτάται στην ιστοσελίδα του Π.Μ.Σ.
Οι επιτυχόντες υποψήφιοι καλούνται να επιβεβαιώσουν
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
την συμμετοχή τους στην Γραμματεία του Π.Μ.Σ. εντός
5 (πέντε) εργάσιμων ημερών.
Σε περίπτωση ισοβαθμίας (με μαθηματική στρογγυλοποίηση στην ακέραιη μονάδα της κλίμακας 100), εισάγο-
νται οι ισοβαθμήσαντες υποψήφιοι, σε ποσοστό που δεν
υπερβαίνει το 10% του ανώτατου αριθμού εισακτέων.
Σε περίπτωση μη εγγραφής ενός ή περισσοτέρων
φοιτητών/τριών, θα κληθούν να εγγραφούν στο Π.Μ.Σ.
οι επιλαχόντες/ουσες (αν υπάρχουν), με βάση τη σειρά
τους στον εγκεκριμένο αξιολογικό πίνακα.
Άρθρο 4
Χρονική διάρκεια φοίτησης και αναστολή
φοίτησης
4.1. Χρονική διάρκεια φοίτησης
Η χρονική διάρκεια φοίτησης που οδηγεί στη λήψη
Διπλώματος Μεταπτυχιακών Σπουδών (Δ.Μ.Σ.) ορίζεται
σε 1,5 έτος (3 ακαδημαϊκά εξάμηνα πλήρους φοίτησης)
και συμμετοχή σε αρχαιολογική έρευνα πεδίου κατά τη
θερινή περίοδο μεταξύ δευτέρου και τρίτου εξαμήνου,
διάρκειας τουλάχιστον ενός μηνός (4 εβδομάδων).
Σε εξαιρετικές περιπτώσεις (στρατιωτική θητεία, ασθένεια, λοχεία, σοβαρά οικογενειακά προβλήματα, κ.ά.),
υπάρχει δυνατότητα παράτασης της φοίτησης έως και
δύο ακαδημαϊκά εξάμηνα, έπειτα από αιτιολογημένη
αίτηση του φοιτητή για αναστολή φοίτησης, μετά από
εισήγηση της Συντονιστικής Επιτροπής (Σ.Ε.) του Π.Μ.Σ.
και έγκριση από τη Γενική Συνέλευση του Τμήματος. Έτσι
ο ανώτατος επιτρεπόμενος χρόνος ολοκλήρωσης σπουδών ορίζεται σε πέντε (5 ακαδημαϊκά εξάμηνα).
4.2. Αναστολή φοίτησης
Οι φοιτητές/τριες που δεν έχουν υπερβεί την καθορισμένη στον Κανονισμό του Π.Μ.Σ. χρονική διάρκεια
φοίτησης, έπειτα από αιτιολογημένη αίτησή τους προς
τη Συντονιστική Επιτροπή (Σ.Ε.) του Π.Μ.Σ., δύνανται να
διακόψουν τη φοίτησή τους για χρονική περίοδο που δεν
υπερβαίνει τα δύο (2) συνεχόμενα εξάμηνα.
Αναστολή φοίτησης χορηγείται για σοβαρούς λόγους
(στρατιωτική θητεία, ασθένεια, λοχεία, σοβαρά οικογενειακά προβλήματα, απουσία στο εξωτερικό κ.ά.). Η αί-
τηση πρέπει να είναι αιτιολογημένη και να συνοδεύεται
από όλα τα σχετικά δικαιολογητικά αρμόδιων δημόσιων
αρχών ή οργανισμών, από τα οποία αποδεικνύονται οι
λόγοι αναστολής φοίτησης.
Η φοιτητική ιδιότητα αναστέλλεται κατά τον χρόνο
διακοπής της φοίτησης και δεν επιτρέπεται η συμμετοχή
σε καμία εκπαιδευτική διαδικασία. Τα εξάμηνα αναστολής της φοιτητικής ιδιότητας δεν προσμετρώνται στην
προβλεπόμενη ανώτατη διάρκεια κανονικής φοίτησης.
Τουλάχιστον δύο εβδομάδες πριν από το πέρας της
αναστολής φοίτησης, ο/η φοιτητής/τρια υποχρεούται
να επανεγγραφεί στο πρόγραμμα για να συνεχίσει τις
σπουδές του/της με τα δικαιώματα και τις υποχρεώσεις
του/της ενεργού φοιτητή/τριας.
Οι φοιτητές/τριες δύνανται με αίτησή τους να διακόψουν την αναστολή φοίτησης και να επιστρέψουν στο
Πρόγραμμα μόνο στην περίπτωση που έχουν αιτηθεί
αναστολή φοίτησης για δύο συνεχόμενα ακαδημαϊκά
εξάμηνα. Η αίτηση διακοπής της αναστολής φοίτησης
πρέπει να κατατίθεται το αργότερο δύο εβδομάδες πριν
από την έναρξη του δεύτερου εξαμήνου της αναστολής.
Άρθρο 5
Πρόγραμμα Σπουδών
Το Πρόγραμμα Σπουδών του Π.Μ.Σ. «Αρχαιολογία Πεδίου και Υλικός Πολιτισμός» το οποίο ξεκινά το χειμερινό
εξάμηνο κάθε ακαδημαϊκού έτους, περιλαμβάνει τρία
(3) ακαδημαϊκά εξάμηνα, εκ των οποίων το τελευταίο
αφιερώνεται στη εκπόνηση διπλωματικής ερευνητικής
εργασίας. Στο πρόγραμμα σπουδών εντάσσεται και η
υποχρεωτική συμμετοχή των φοιτητών/τριών σε αρχαιολογική έρευνα πεδίου κατά τη διάρκεια της ενδιάμεσης
θερινής περιόδου.
Για την απόκτηση του Διπλώματος Μεταπτυχιακών
Σπουδών απαιτούνται συνολικά 120 πιστωτικές μονάδες
(ECTS).
Η γλώσσα διδασκαλίας και συγγραφής της μεταπτυχιακής εργασίας είναι η ελληνική. Η διδασκαλία των μα-
θημάτων γίνεται διά ζώσης.
Σε εξαιρετικές περιπτώσεις ανωτέρας βίας ή έκτακτων
συνθηκών, όπου δεν καθίσταται δυνατή η διά ζώσης
διεξαγωγή της εκπαιδευτικής διαδικασίας ή η χρήση των
υποδομών του ΠΘ για τη διεξαγωγή των εκπαιδευτικών,
ερευνητικών και λοιπών δραστηριοτήτων του, η διδασκαλία των μαθημάτων δύναται να γίνεται με μεθόδους
σύγχρονης εξ αποστάσεως εκπαίδευσης, σύμφωνα με
την κείμενη νομοθεσία (άρθρο 67 του ν. 4957/2022,
όπως ισχύει) και όσα ορίζονται στο άρθρο 6 του παρόντος κανονισμού.
Στα δύο πρώτα εξάμηνα ο φοιτητής υποχρεούται να
παρακολουθήσει επιτυχώς συνολικά έξι (6) σεμιναριακά μαθήματα. Τα σεμιναριακά μαθήματα καλύπτουν 13
εβδομάδες διδασκαλίας (τρείς ώρες διδασκαλίας εβδομαδιαία). Κατά το πρώτο εξάμηνο ο φοιτητής υποχρεού-
ται να παρακολουθήσει δύο υποχρεωτικά σεμινάρια και
ένα σεμινάριο επιλογής, από τρία προσφερόμενα, ενώ το
δεύτερο εξάμηνο, ένα ακόμα υποχρεωτικό σεμινάριο και
δύο σεμινάρια επιλογής από τέσσερα προσφερόμενα.
Το υποχρεωτικό μάθημα του εαρινού εξαμήνου μπορεί
να είναι σπονδυλωτού χαρακτήρα. Κάθε σεμιναριακό
μάθημα έχει βαρύτητα 10 πιστωτικών μονάδων (ECTS)
(συνολική βαρύτητα 60 πιστωτικών μονάδων).
Η δήλωση παρακολούθησης των μαθημάτων είναι
υποχρεωτική για κάθε εξάμηνο. Παραβίαση της προθεσμίας εγγραφής ισοδυναμεί με απώλεια της δυνατότη-
τας παρακολούθησης του τρέχοντος εξαμήνου. Σε αυτή
την περίπτωση, για τη συνέχιση της φοίτησης απαιτείται
απόφαση της Συνέλευσης Τμήματος, ύστερα από πρόταση της Σ.Ε.
Η παρακολούθηση των σεμιναριακών μαθημάτων
όπως και η συμμετοχή στην αρχαιολογική έρευνα πεδίου
είναι υποχρεωτικές. Το ανώτερο όριο των επιτρεπόμενων απουσιών για κάθε μάθημα ορίζεται σε δύο απου-
σίες. Σε περίπτωση που οι απουσίες φοιτητή/φοιτήτριας
ξεπερνούν το ανωτέρω όριο σε ένα ή παραπάνω των
μαθημάτων, τίθεται θέμα διαγραφής του/της. Το εν λόγω
θέμα εξετάζεται από τη Συντονιστική Επιτροπή (Σ.Ε.), η
οποία γνωμοδοτεί σχετικά στη Συνέλευση του Τμήματος.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Μετά το τέλος του δεύτερου εξαμήνου, κατά τη διάρκεια της θερινής περιόδου, οι φοιτητές/τριες υποχρεούνται
να συμμετάσχουν σε ανασκαφή ή άλλη έρευνα πεδίου που διεξάγει ή στην οποία μετέχει διδάσκων/ουσα του Τομέα Αρχαιολογίας, για ελάχιστο χρονικό διάστημα ενός μηνός (4 εβδομάδες) (βαρύτητα 30 πιστωτικών μονάδων).
Στην εξαιρετική περίπτωση που για σοβαρούς προσωπικούς λόγους ή για λόγους υγείας δεν μπορεί ένας φοιτητής
ή μια φοιτήτρια να συμμετάσχει σε έρευνα πεδίου κατά τη διάρκεια του θερινού εξαμήνου θα του/της δίνεται η
δυνατότητα να το πράξει το επόμενο καλοκαίρι, με την προϋπόθεση να έχει ολοκληρώσει τις υπόλοιπες απαιτήσεις
για τη λήψη του διπλώματος (δηλαδή τα 6 σεμινάρια και την εκπόνηση της μεταπτυχιακής εργασίας).
Οι φοιτητές και οι φοιτήτριες που υπηρετούν στις κατά τόπους αρχαιολογικές υπηρεσίες, με μακρόχρονη εμπειρία σε έρευνες πεδίου, δύναται να εξαιρεθούν από την υποχρεωτική συμμετοχή σε ανασκαφές ή έρευνες πεδίου
του Π.Μ.Σ. κατά την θερινή περίοδο. Σε αυτούς τους φοιτητές θα ανατίθεται άλλο ερευνητικό έργο, το οποίο θα
καθορίζεται κατά περίπτωση από την Συντονιστική Επιτροπή (Σ.Ε.).
Στο τρίτο εξάμηνο ο φοιτητής υποχρεούται να εκπονήσει μεταπτυχιακή διπλωματική εργασία ειδίκευσης. Η εργασία, έκτασης 20.000-30.000 λέξεων (εκτός βιβλιογραφίας), θα πρέπει να παραδίδεται στο τέλος του γ’ εξαμήνου
(βαρύτητα 30 πιστωτικών μονάδων).
Ένα ενδεικτικό πρόγραμμα σπουδών με τις αντίστοιχες πιστωτικές μονάδες παρατίθεται στον παρακάτω πίνακα:
1ο εξάμηνο
2ο εξάμηνο
α/α Υποχρεωτικά μαθήματα/σεμινάρια
ECTS
α/α
Υποχρεωτικά μαθήματα/σεμινάρια
ECTS
Αρχαιολογική έρευνα πεδίου: Θεωρία και Πράξη 10
Σεμινάριο με θεματική που αφορά την έρευνα
πεδίου
Ενάλια αρχαιολογία υποχρεωτικά κατ’ επιλογή
α/α
Μαθήματα/Σεμινάρια υποχρεωτικά κατ’ επιλογή
ECTS
α/α Μαθήματα/Σεμινάρια υποχρεωτικά κατ’ επιλογή ECTS
Θέματα Προϊστορικής Αρχαιολογίας ΙΙ
Θέματα Προϊστορικής Αρχαιολογίας Ι
Θέματα Κλασικής Αρχαιολογίας IΙ
Θέματα Κλασικής Αρχαιολογίας I
Θέματα Βυζαντινής αρχαιολογίας ΙΙ
Θέματα Βυζαντινής αρχαιολογίας Ι
Θέματα Ενάλιας αρχαιολογίας
Δύο υποχρεωτικά σεμινάρια και ένα σεμινάριο κατ’ επιλογή
(σύνολο 30 ECTS)
Ένα υποχρεωτικό σεμινάριο και δύο σεμινάρια κατ’ επιλογή
(σύνολο 30 ECTS)
Θερινή περίοδος
Συμμετοχή σε αρχαιολογική έρευνα πεδίου (30 ECTS)
3o εξάμηνο
Εκπόνηση διπλωματικής εργασίας (30 ECTS)
Η κατανομή των μαθημάτων ανά εξάμηνο γίνεται με
απόφαση της Συνέλευσης, σύμφωνα με τις ανάγκες του
προγράμματος και τη διαθεσιμότητα των διδασκόντων
και μπορεί να αποκλίνει από τον ανωτέρω ενδεικτικό
πίνακα.
Άρθρο 6
Εξ αποστάσεως εκπαίδευση
6.1. Σύγχρονη εξ αποστάσεως εκπαίδευση.
Η οργάνωση της εκπαιδευτικής διαδικασίας του Π.Μ.Σ.
δύναται να πραγματοποιείται και με τη χρήση μεθόδων
σύγχρονης εξ αποστάσεως εκπαίδευσης. Η οργάνωση
μαθημάτων και λοιπών εκπαιδευτικών δραστηριοτήτων
με τη χρήση μεθόδων εξ αποστάσεως εκπαίδευσης αφορά σε μαθήματα και εκπαιδευτικές δραστηριότητες που
από τη φύση τους δύνανται να υποστηριχτούν με τη χρήση μεθόδων εξ αποστάσεως εκπαίδευσης και δεν εμπερι-
έχουν πρακτική, εργαστηριακή ή κλινική εξάσκηση των
φοιτητών/τριών, που για τη διεξαγωγή τους απαιτείται
η συμμετοχή των φοιτητών/τριών με φυσική παρουσία.
Η εκπαιδευτική διαδικασία δύναται να διεξάγεται με τη
χρήση μεθόδων σύγχρονης εξ αποστάσεως εκπαίδευσης
αποκλειστικά στις ακόλουθες περιπτώσεις:
- Σε ανωτέρα βία ή έκτακτες συνθήκες, όπου δεν καθίσταται δυνατή η διά ζώσης διεξαγωγή της εκπαιδευτι-
κής διαδικασίας ή η χρήση των υποδομών του ΠΘ για τη
διεξαγωγή των εκπαιδευτικών, ερευνητικών και λοιπών
δραστηριοτήτων του,
- οργάνωσης μαθημάτων εμβάθυνσης και φροντιστηριακών ασκήσεων, πέραν των υποχρεωτικών ωρών
διδακτικού έργου ανά μάθημα.
Η υποστήριξη του Εκπαιδευτικού προσωπικού και των
φοιτητών σε θέματα σχετικά με το σύστημα τηλεκπαίδευσης γίνεται σε πρώτο επίπεδο (Τμήματος) από τον
Υπεύθυνο Τμήματος και σε δεύτερο επίπεδο (Ιδρύματος)
από την Μονάδα Ψηφιακής Διακυβέρνησης του Πανεπιστημίου Θεσσαλίας.
6.2. Ασύγχρονη εξ αποστάσεως εκπαίδευση.
Η εκπαιδευτική διαδικασία δύναται να πραγματοποιείται με τη χρήση μεθόδων ασύγχρονης εξ αποστάσεως
εκπαίδευσης, οι οποίες δεν υπερβαίνουν το είκοσι πέντε
τοις εκατό (25%) των πιστωτικών μονάδων του Π.Μ.Σ.
Το Π.Θ. διαθέτει ηλεκτρονική πλατφόρμα στην οποία
δύναται να αναρτάται εκπαιδευτικό υλικό ανά μάθημα
(σημειώσεις, παρουσιάσεις, ασκήσεις, καθώς και βιντεοσκοπημένες διαλέξεις, εφόσον τηρείται η κείμενη
νομοθεσία περί προστασίας προσωπικών δεδομένων).
Το πάσης φύσεως εκπαιδευτικό υλικό παρέχεται αποκλειστικά για την εκπαιδευτική χρήση των φοιτητών. Η
ηλεκτρονική πλατφόρμα είναι προσβάσιμη και σε άτομα
με αναπηρία.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Άρθρο 7
Προϋποθέσεις απόκτησης Διπλώματος
Μεταπτυχιακών Σπουδών
Για την απόκτηση του Δ.Μ.Σ. απαιτείται η συμπλήρωση
120 πιστωτικών μονάδων (ECTS), οι οποίες προκύπτουν
από την:
- Υποχρεωτική παρακολούθηση και επιτυχή εξέταση
σε έξι (6) σεμιναριακά μαθήματα. Κάθε μάθημα αντιστοιχεί σε 10 πιστωτικές μονάδες (σύνολο 60 πιστωτικών
μονάδων ECTS).
Ο συγκεκριμένος αριθμός πιστωτικών μονάδων προκύπτει (σε εβδομαδιαία βάση) από:
• Την παρακολούθηση της διδασκαλίας,
• την ενεργή συμμετοχή κατά τη διάρκεια των μαθημάτων,
• την προετοιμασία για εκπόνηση εργασιών στο πλαίσιο των σεμιναρίων
• την συγγραφή της τελικής εξαμηνιαίας εργασίας του
κάθε μαθήματος,
• την παρακολούθηση του κύκλου διαλέξεων που οργανώνει σε τακτική βάση το Π.Μ.Σ.
• ενεργή συμμετοχή σε ανασκαφή ή άλλη αρχαιολογική
έρευνα πεδίου (χερσαία ή ενάλια) που διευθύνει ή
στην οποία συμμετέχει μέλος του Τομέα αρχαιολογίας
κατά τη διάρκεια της θερινής περιόδου και που αντιστοιχεί σε 30 πιστωτικές μονάδες (ECTS). Στις έρευνες
αυτές στους μεταπτυχιακούς φοιτητές ανατίθενται
θέσεις ευθύνης, που μπορεί να περιλαμβάνουν την
επιτήρηση σκαμμάτων, την εκπόνηση ανασκαφικών
εκθέσεων, τη μελέτη ανασκαφικού υλικού και άλλες
επιστημονικές εργασίες.
- Εκπόνηση διπλωματικής εργασίας, η οποία αντιστοιχεί σε 30 πιστωτικές μονάδες (ECTS) και συνοδεύεται από
υποχρεωτική παρουσίαση της πορείας ολοκλήρωσής
της σε ειδικές συναντήσεις με τους επόπτες και τους
συμφοιτητές που βρίσκονται στο ίδιο στάδιο εκπόνησης της διπλωματικής εργασίας τους, στο τρίτο εξάμηνο
σπουδών.
Δίπλωμα Μεταπτυχιακών Σπουδών δεν απονέμεται
σε φοιτητή του οποίου ο τίτλος σπουδών πρώτου κύκλου από ίδρυμα της αλλοδαπής δεν έχει αναγνωριστεί
από το Διεπιστημονικό Οργανισμό Αναγνώρισης Τίτλων
Ακαδημαϊκών και Πληροφόρησης (Δ.Ο.Α.Τ.Α.Π.). Σε περίπτωση υποψηφίων που κατέχουν τίτλο πρώτου κύκλου
σπουδών της αλλοδαπής, η Γραμματεία του Π.Μ.Σ. κατά
τα οριζόμενα της κείμενης νομοθεσίας, ελέγχει αν το
ίδρυμα προέλευσης ανήκει στο Εθνικό Μητρώο Αναγνωρισμένων
Ιδρυμάτων της αλλοδαπής και αν ο τύπος αυτού ανήκει στο Εθνικό Μητρώο Τύπων Τίτλων Σπουδών Ανα-
γνωρισμένων Ιδρυμάτων που είναι αναρτημένα στην
ιστοσελίδα του Δ.Ο.Α.Τ.Α.Π. Εάν ο τίτλος σπουδών από
αλλοδαπό Πανεπιστήμιο περιλαμβάνεται στον κατάλογο του Δ.Ο.Α.Τ.Α.Π. του Άρθρου 307 του ν. 4957/2022,
η Γραμματεία του Π.Μ.Σ. οφείλει να ζητήσει Βεβαίωση
Τόπου Σπουδών, η οποία εκδίδεται και αποστέλλεται από
το πανεπιστήμιο της αλλοδαπής. Αποκλείονται αιτήσεις
στις οποίες ως τόπος σπουδών βεβαιώνεται η ελληνική
επικράτεια, εκτός αν το μέρος σπουδών που έγιναν στην
ελληνική επικράτεια βρίσκεται σε δημόσιο Α.Ε.Ι. σύμφωνα με τον ν. 3328/2005 (Α’ 80).
Άρθρο 8
Επίβλεψη μεταπτυχιακών φοιτητών
8.1. Ακαδημαϊκός Σύμβουλος Σπουδών.
Για κάθε μεταπτυχιακό φοιτητή ή φοιτήτρια, ορίζεται
από τη Συντονιστική Επιτροπή (Σ.Ε.) του Π.Μ.Σ., στο πρώτο εξάμηνο σπουδών, ένα μέλος Δ.Ε.Π. ως Σύμβουλος
Σπουδών. Ο/Η Σύμβουλος Σπουδών έχει την ευθύνη της
παρακολούθησης και του ελέγχου της γενικής πορείας
των σπουδών του μεταπτυχιακού φοιτητή ή της φοιτήτριας. Κάθε μεταπτυχιακός φοιτητής και φοιτήτρια έχει
τη δυνατότητα να απευθύνεται στον Σύμβουλο Σπουδών
που τον/την έχει αναλάβει, προκειμένου να ενημερώνεται για ζητήματα που αφορούν το Πρόγραμμα Σπουδών,
την επιλογή των μαθημάτων και τη γενικότερη οργάνωση των σπουδών του/της. Οι φοιτητές/τριες μπορούν
επίσης να απευθύνονται στον/στην ακαδημαϊκό/ή τους
σύμβουλο σε περιπτώσεις ανάρμοστης συμπεριφοράς
ή ελλιπούς καθοδήγησης εκ μέρους του διδακτικού ή
διοικητικού προσωπικού, καθώς και για θέματα που
αφορούν στην αξιολόγησή τους. Ο Σύμβουλος Σπουδών φροντίζει να έχει συναντήσεις κατά τακτά χρονι-
κά διαστήματα με τους μεταπτυχιακούς φοιτητές και
τις φοιτήτριες που έχει αναλάβει. Ο ελάχιστος αριθμός
των συναντήσεων ορίζεται ως μία τουλάχιστον φορά το
εξάμηνο. Οι μεταπτυχιακοί φοιτητές και οι φοιτήτριες
ενθαρρύνονται να έχουν συχνές συναντήσεις με τους
Συμβούλους Σπουδών τους, για την καλύτερη οργάνωση του προγράμματος σπουδών τους και επίλυση των
όποιων προβλημάτων τους απασχολούν. Την τελική ευθύνη για τις επιλογές τους σε ζητήματα σπουδών φέρουν
οι ίδιοι οι μεταπτυχιακοί φοιτητές και οι φοιτήτριες. Για
περισσότερες πληροφορίες, βλ. στο Παράρτημα ΙΙ «Κανονισμός Λειτουργίας Θεσμού Ακαδημαϊκού Συμβούλου
Σπουδών».
8.2. Επιβλέποντες/επόπτες διπλωματικής εργασίας.
Για κάθε μεταπτυχιακό φοιτητή ή φοιτήτρια, ορίζεται
από τη Συνέλευση του Τμήματος Ιστορίας, Αρχαιολογίας και Κοινωνικής Ανθρωπολογίας (Ι.Α.Κ.Α.), μετά από
σχετική εισήγηση της Συντονιστικής Επιτροπής (Σ.Ε.),
ένας επιβλέπων/κύριος επόπτης και ένας συνεπιβλέπων/
δεύτερος επόπτης, σύμφωνα με όσα προβλέπονται στο
άρθρο 10.3 του παρόντος κανονισμού.
Ο αριθμός των διπλωματικών εργασιών που μπορεί να
επιβλέψει κάθε μέλος Δ.Ε.Π. δεν θα πρέπει να υπερβαίνει
τις (4) τέσσερις.
Άρθρο 9
Αξιολόγηση μεταπτυχιακών φοιτητών
Η αξιολόγηση και η βαθμολόγηση σε κάθε μάθημα
είναι αποκλειστική αρμοδιότητα του διδάσκοντος ή των
διδασκόντων, γίνεται σε πλήρη ανεξαρτησία από τα άλλα
μαθήματα και βασίζεται στην αντικειμενική εκτίμηση της
απόδοσης του φοιτητή ή φοιτήτριας στο συγκεκριμένο
μάθημα (εργασίες, εξετάσεις κ.λπ.). Τα κριτήρια αξιολόγησης είναι σαφώς προσδιορισμένα και αναγράφο-
νται στο περίγραμμα του κάθε μαθήματος. Ο ελάχιστος
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
αποδεκτός βαθμός μαθήματος είναι το πέντε (5), με
άριστα το δέκα (10).
Σε περίπτωση που ένας φοιτητής ή φοιτήτρια αποτύχει
σε ένα ή περισσότερα από τα σεμιναριακά μαθήματα
των δύο πρώτων εξαμήνων, μπορεί να καταθέσει μία
αναμορφωμένη εκδοχή της εργασίας του/της εντός δύο
ή τριών εβδομάδων. Μετά από μία τυχόν δεύτερη απόρριψη, ο φοιτητής/τρια διαγράφεται από το Π.Μ.Σ.
Για την επιτυχή ολοκλήρωση των υποχρεώσεων τους
που οδηγούν στη λήψη του Διπλώματος Μεταπτυχιακών
Σπουδών, οι μεταπτυχιακοί φοιτητές/τριες θα πρέπει να
έχουν λάβει προβιβάσιμο βαθμό και στα 6 (έξι) σεμιναριακά μαθήματα, στη συμμετοχή τους στην έρευνα πεδίου
και στη διπλωματική τους εργασία.
Ο βαθμός του Διπλώματος Μεταπτυχιακών Σπουδών
(Δ.Μ.Σ.) προκύπτει από το μέσο όρο της βαθμολογίας
του/της μεταπτυχιακού φοιτητή/τριας στα 6 σεμιναριακά
μαθήματα, στην έρευνα πεδίου και στην μεταπτυχιακή
διπλωματική εργασία.
Συγκεκριμένα:
- Ο μέσος όρος της βαθμολογίας στα 6 σεμιναριακά
μαθήματα καλύπτει το 50% του βαθμού του Δ.Μ.Σ.,
- ο βαθμός από τη συμμετοχή στην αρχαιολογική έρευνα πεδίου καλύπτει το 25% του βαθμού του Δ.Μ.Σ., και,
- ο βαθμός από την εξέταση της διπλωματικής εργασίας καλύπτει το υπόλοιπο 25% του βαθμού του Δ.Μ.Σ.
Η Συνέλευση του Τμήματος, μετά από εισήγηση της
Συντονιστικής Επιτροπής (Σ.Ε.) του Π.Μ.Σ., δύναται να
αποφασίσει τη διαγραφή μεταπτυχιακών φοιτητών/
τριών εάν:
- Έχουν υπερβεί το ανώτατο όριο απουσιών,
- έχουν αποτύχει στην εξέταση μαθήματος ή μαθημάτων και δεν έχουν ολοκληρώσει επιτυχώς το πρόγραμμα,
σύμφωνα με τα όσα ορίζονται στον παρόντα κανονισμό,
- έχουν υπερβεί τη μέγιστη χρονική διάρκεια φοίτησης
στο Π.Μ.Σ., όπως ορίζεται στον παρόντα Κανονισμό,
- έχουν παραβιάσει τις κείμενες διατάξεις όσον αφορά
την αντιμετώπιση πειθαρχικών παραπτωμάτων από τα
αρμόδια πειθαρχικά όργανα,
- υποβάλουν αίτηση διαγραφής οι ίδιοι.
Άρθρο 10
Μεταπτυχιακή Διπλωματική Εργασία
10.1. Εκπόνηση της Διπλωματικής Εργασίας.
Στο τρίτο εξάμηνο των σπουδών τους, οι μεταπτυχιακοί φοιτητές και φοιτήτριες υποχρεούνται να εκπονή-
σουν διπλωματική εργασία ειδίκευσης. Η διπλωματική
εργασία θα πρέπει να είναι ατομική, πρωτότυπη και να
έχει ερευνητικό χαρακτήρα.
Στόχος της διπλωματικής εργασίας, έκτασης 20.000 30.000 λέξεων (εκτός βιβλιογραφίας), είναι να διαπιστω-
θεί η ικανότητα του/της μεταπτυχιακού/ής φοιτητή/τριας να εκπονήσει μια αξιόλογη, πρωτότυπη ερευνητική
και συνθετική μελέτη υψηλού επιπέδου, μετά από εμπεριστατωμένη έρευνα. Το αντικείμενο της μεταπτυχιακής
διπλωματικής εργασίας θα πρέπει να αφορά σύγχρονα επιστημονικά θέματα ή/και προβληματισμούς της
έρευνας και να είναι συμβατό με τους στόχους και τις
θεματικές τoυ Π.Μ.Σ. «Αρχαιολογία Πεδίου και Υλικός
Πολιτισμός), όπως ορίζονται στoν Κανονισμό Λειτουργίας του.
Ο τίτλος της διπλωματικής εργασίας δηλώνεται κατά
τη διάρκεια του δεύτερου εξαμήνου, με καταληκτική
ημερομηνία το τέλος Ιουνίου. Κατά τη δήλωση της διπλωματικής εργασίας ο/η μεταπτυχιακός/ή φοιτητής/
τρια, σε συνεννόηση με τον κύριο επόπτη καταθέτει στη
Γραμματεία του Π.Μ.Σ. το θέμα/τίτλο της Διπλωματικής
εργασίας, μαζί με περίληψη, έκτασης έως 1000 λέξεων
και ενδεικτική βιβλιογραφία.
Το θέμα της διπλωματικής εργασίας που εγκρίνεται
από τον κύριο επιβλέποντα/κύριο επόπτη, σε συνεργασία
με τον συνεπιβλέποντα/δεύτερο επόπτη και κατατίθεται
στη Γραμματεία του Π.Μ.Σ., ανακοινώνεται στη Συνέλευση του Τμήματος. Η διαδικασία επιλογής, κατάθεσης του
θέματος της Διπλωματικής Εργασίας και η ανακοίνωσή
του στη Συνέλευση του Τμήματος ολοκληρώνεται πριν
την εκπνοή του δεύτερου εξαμήνου σπουδών.
Μετά την κατοχύρωσή του, το θέμα της διπλωματικής
εργασίας είναι οριστικό. Αλλαγή θέματος μπορεί να γίνει
με σοβαρή αιτιολόγηση από το φοιτητή και σε συνεννόηση με τον/την κύριο/α επιβλέποντα/-ουσα. Αλλαγή
επιβλέποντα/-ουσας μπορεί, επίσης, να αποφασιστεί
από τη Συνέλευση του Τμήματος, είτε λόγω αλλαγής
του θέματος, είτε λόγω ασυνέπειας του φοιτητή, είτε
για οποιονδήποτε άλλο έκτακτο λόγο.
Ο σχεδιασμός της μεταπτυχιακής διπλωματικής εργασίας κάθε φοιτητή ή φοιτήτριας γίνεται με ευθύνη του/
της επιβλέποντος/ουσας. Μετά το πέρας της συλλογής
και επεξεργασίας των πηγών ή των ερευνητικών δεδομένων, ακολουθεί η συγγραφή της διπλωματικής εργασίας.
Οι μεταπτυχιακοί φοιτητές και φοιτήτριες σε συνεργασία με τους επιβλέποντες καθηγητές/τριες, ενθαρρύ-
νονται να παρουσιάζουν τα ερευνητικά τους δεδομένα/
συμπεράσματα σε συνέδρια και να τα δημοσιεύουν σε
επιστημονικά περιοδικά.
Τη διπλωματική εργασία εποπτεύουν σε όλο το διάστημα της εκπόνησής της ο κύριος επιβλέπων/κύριος
επόπτης και ο συνεπιβλέπων/δεύτερος επόπτης. Ο/Η
φοιτητής/τρια υποχρεούται να έχει τακτικές συναντήσεις
με τον κύριο επιβλέποντα/ουσα (τουλάχιστον μία φορά
τον μήνα). Σε περίπτωση που ο/η φοιτητής/τρια δεν είναι συνεπής για δύο συνεχόμενους μήνες στις τακτικές
συναντήσεις, ο/η κύριος/α επιβλέπων/ουσα μπορεί να
παραιτηθεί από την εποπτεία της διπλωματικής εργασίας. Επίσης, προβλέπονται συναντήσεις επιβλεπόντων/
ουσών και φοιτητών/τριών, όπου παρουσιάζεται η πορεία της συγγραφής όλων των υπό εξέλιξη διπλωματι-
κών εργασιών.
Όταν η εργασία αποκτήσει την πρώτη ολοκληρωμένη
μορφή της, υποβάλλεται για ανάγνωση και σχολιασμό
στον κύριο επιβλέποντα/κύριο επόπτη και στον δεύτερο
επόπτη/συνεπιβλέποντα. Με βάση τα σχόλιά τους, ο/η
φοιτητής/τρια ολοκληρώνει την εργασία στην τελική της
μορφή και καταθέτει δύο αντίτυπα, το αργότερο είκοσι
(20) ημέρες πριν την ημερομηνία της υποστήριξης.
Η συγγραφή της διπλωματικής εργασίας γίνεται στην
ελληνική γλώσσα, εκτός αν παραχωρηθεί άδεια από τη
Συνέλευση του Τμήματος να εκπονηθεί σε άλλη γλώσσα.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Όσον αφορά τα θέματα ελέγχου εμπιστευτικότητας,
σεβασμού προσωπικών δεδομένων και λοιπών κανόνων
ηθικής και δεοντολογίας των μεταπτυχιακών εργασιών
το Τμήμα Ιστορίας, Αρχαιολογίας και Κοινωνικής Ανθρωπολογίας έχει συγκροτήσει Τριμελή υποεπιτροπή Ηθικής
και Δεοντολογίας της Έρευνας.
Ως προς τη διαδικασία, οι ενδιαφερόμενοι υποβάλλουν: 1) Αίτηση εξέτασης της πρότασης, 2) περιγραφή
της ερευνητικής πρότασης, 3) ερευνητικά πρωτόκολλα, έντυπα συναίνεσης και λοιπά δικαιολογητικά, που
κρίνονται ως αναγκαία με βάση τα επιστημονικά πεδία.
Τα υποδείγματα για τη σύνταξη των σχετικών εντύπων
βρίσκονται στην ιστοσελίδα του Πανεπιστημίου Θεσσαλίας στην ηλεκτρονική διεύθυνση: https://www.uth.gr/
panepistimio/thesmika/themata-deontologias.
Μετά τον έλεγχο της πρότασης, η Επιτροπή του Τμήματος εκδίδει βεβαίωση έγκρισης της πρότασης της
μεταπτυχιακής εργασίας. Στην περίπτωση που υπάρξει
απόρριψη της αίτησης ή διαφωνία μεταξύ των μελών
της Επιτροπής, θα διαβιβάζεται στην Επιτροπή Ηθικής
και Δεοντολογίας της Έρευνας του Πανεπιστημίου Θεσσαλίας. Οι Βεβαιώσεις έγκρισης θα αναρτώνται στο πλη-
ροφοριακό σύστημα της ΜΟΔΙΠ.
10.2. Διάστημα εκπόνησης της Διπλωματικής Εργασίας.
Για τη εκπόνηση της διπλωματικής εργασίας προβλέπεται ένα εξάμηνο σπουδών.
Η εκπόνηση της διπλωματικής εργασίας θα πρέπει να
έχει ολοκληρωθεί στο τέλος του γ’ ακαδημαϊκού εξαμήνου σπουδών και έχει βαρύτητα 30 πιστωτικών μονάδων
(ECTS).
Παράταση της προθεσμίας υποβολής της διπλωματικής εργασίας, διάρκειας μερικών εβδομάδων, έως και
ενός (1) εξαμήνου, χορηγείται μόνο σε εξαιρετικές περιπτώσεις, που αφορούν σοβαρούς λόγους (ασθένεια,
λοχεία, σοβαρά οικογενειακά προβλήματα), κατόπιν
ατομικής αίτησης προς την Συντονιστική Επιτροπή του
Π.Μ.Σ. Η αίτηση πρέπει να είναι πλήρως αιτιολογημένη
και να συνοδεύεται από όλα τα σχετικά δικαιολογητικά,
από τα οποία αποδεικνύονται οι λόγοι παράτασης. Τα εν
λόγω αιτήματα εξετάζονται μεμονωμένα από την Συντονιστική Επιτροπή (Σ.Ε.) του Π.Μ.Σ., με εισήγηση του/της
κύριου/ας επιβλέποντα/ουσας καθηγητή/τριας. Μετά
την εξέταση των αιτημάτων, η Συντονιστική Επιτροπή
(Σ.Ε.) αποφαίνεται για την αναγκαιότητα παράτασης
της προθεσμίας υποβολής της διπλωματικής εργασίας
και για το χρονικό διάστημα της παράτασης. Εφόσον η
παράταση σπουδών/φοίτησης εγκριθεί από την Συντονιστική Επιτροπή (Σ.Ε.) του Π.Μ.Σ. και τον Διευθυντή του
Π.Μ.Σ., κατατίθεται σχετική εισήγηση προς επικύρωση
από την Γενική Συνέλευση του Τμήματος.
10.3. Επίβλεψη της Διπλωματικής Εργασίας.
Για κάθε μεταπτυχιακό φοιτητή ή φοιτήτρια, ορίζεται
ένας επιβλέπων καθηγητής (πρώτος επόπτης), από τις
ακόλουθες κατηγορίες διδασκόντων του Π.Μ.Σ., υπό την
προϋπόθεση ότι είναι κάτοχοι διδακτορικού διπλώματος:
α) Μέλη Διδακτικού Ερευνητικού Προσωπικού (Δ.Ε.Π.),
Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.) και Ειδικού Τεχνι-
κού Εργαστηριακού Προσωπικού (Ε.Τ.Ε.Π.) του Τμήματος
ή άλλων Τμημάτων του ίδιου ή άλλου Ανώτατου Εκπαιδευτικού Ιδρύματος (Α.Ε.Ι.) ή Ανώτατου Στρατιωτικού
Εκπαιδευτικού Ιδρύματος (Α.Σ.Ε.Ι.), με πρόσθετη απασχόληση πέραν των νόμιμων υποχρεώσεών τους, αν το
Π.Μ.Σ. έχει τέλη φοίτησης,
β) ομότιμοι Καθηγητές ή αφυπηρετήσαντα μέλη Δ.Ε.Π.
του Τμήματος ή άλλων Τμημάτων του ιδίου ή άλλου Α.Ε.Ι.,
γ) συνεργαζόμενοι καθηγητές,
δ) εντεταλμένοι διδάσκοντες,
ε) επισκέπτες καθηγητές ή επισκέπτες ερευνητές,
στ) ερευνητές και ειδικοί λειτουργικοί επιστήμονες
ερευνητικών και τεχνολογικών φορέων του άρθρου 13Α
του ν. 4310/2014 (Α’ 258) ή λοιπών ερευνητικών κέντρων
και ινστιτούτων της ημεδαπής ή αλλοδαπής.
Ο κύριος επιβλέπων/κύριος επόπτης έχει την επιστημονική ευθύνη για την εκπόνηση της Μεταπτυχιακής
Διπλωματικής Εργασίας και ορίζεται από τη Συνέλευση
του Τμήματος Ιστορίας, Αρχαιολογίας και Κοινωνικής
Ανθρωπολογίας, μετά από σχετική εισήγηση της Συντονιστικής Επιτροπής, κατόπιν αιτήσεως του υποψηφίου,
στην οποία αναγράφεται ο προτεινόμενος τίτλος της διπλωματικής εργασίας, ο προτεινόμενος επιβλέπων/κύρι-
ος επόπτης και η περίληψη της προτεινόμενης εργασίας.
Επίσης, ορίζεται ένας συνεπιβλέπων/δεύτερος επόπτης της Μεταπτυχιακής Διπλωματικής Εργασίας του
φοιτητή ή της φοιτήτριας, από τις ίδιες κατηγορίες διδασκόντων του Π.Μ.Σ. που έχουν δικαίωμα επίβλεψης
μεταπτυχιακής διπλωματικής εργασίας.
10.4. Υποστήριξη της Διπλωματικής Εργασίας.
Για την εξέταση της μεταπτυχιακής διπλωματικής εργασίας συγκροτείται από την Συνέλευση του Τμήματος,
με εισήγηση της Συντονιστικής Επιτροπής (Σ.Ε.) του
Π.Μ.Σ., τριμελής επιτροπή, στην οποία συμμετέχουν ο
κύριος επιβλέπων/κύριος επόπτης, ο συνεπιβλέπων/
δεύτερος επόπτης και ένα άλλο μέλος, ως εξεταστής,
από τις κατηγορίες διδασκόντων του Π.Μ.Σ. που έχουν
δικαίωμα επίβλεψης μεταπτυχιακής διπλωματικής εργασίας. Τα μέλη της επιτροπής πρέπει να έχουν την ίδια ή
συναφή επιστημονική ειδικότητα με το γνωστικό αντικείμενο του προγράμματος.
Σε εξαιρετικές περιπτώσεις, αν υφίσταται αντικειμενική αδυναμία ή σπουδαίος λόγος (ασθένεια, απουσία
στο εξωτερικό, κ.λπ.), είναι δυνατή η αντικατάσταση του
επιβλέποντα ή μέλους της Τριμελούς Εξεταστικής Επιτροπής, μετά από απόφαση του Δ/ντή/της Δ/ντριας του
Π.Μ.Σ. και σύμφωνη γνώμη της Συντονιστικής Επιτροπής
(Σ.Ε.) του Π.Μ.Σ.
Η παρουσίαση της μεταπτυχιακής διπλωματικής εργασίας υποστηρίζεται δημόσια, κατά την διάρκεια της
εξεταστικής περιόδου του τρίτου εξαμήνου σπουδών,
ενώπιον της Τριμελούς Εξεταστικής Επιτροπής, σε ημερομηνία και τόπο που ορίζεται από τη Συνέλευση του
Τμήματος, κατόπιν εισήγησης του/της Δ/ντή/Δ/ντριας
του Π.Μ.Σ.
Η παρουσίαση της μεταπτυχιακής διπλωματικής εργασίας μπορεί να υποστηριχθεί και εξ αποστάσεως ή
με υβριδικό τρόπο, όταν η δια ζώσης συμμετοχή των
ενδιαφερομένων μελών είναι δύσκολη ή αδύνατη.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Ο/Η φοιτητής/τρια παρουσιάζει την εργασία του/της
και κατόπιν απαντά σε ερωτήσεις της επιτροπής. Στο
τέλος της υποστήριξης, τα μέλη της επιτροπής συσκέπτονται ιδιαιτέρως και βαθμολογούν τη διπλωματική ερ-
γασία. Το αποτέλεσμα ανακοινώνεται στον υποψήφιο και
το πρακτικό με τη βαθμολογία κοινοποιείται στη Γραμματεία του Π.Μ.Σ.. Η διπλωματική εργασία αξιολογείται
με βαθμολογική κλίμακα από μηδέν (0) έως δέκα (10).
Ελάχιστος βαθμός επιτυχίας είναι το πέντε (5). Για την
έγκριση απαιτείται η σύμφωνη γνώμη των δύο τρίτων
(2/3) των μελών της Επιτροπής.
Σε περίπτωση απόρριψης της διπλωματικής εργασίας,
ο φοιτητής/τρια διαγράφεται από το Π.Μ.Σ.
10.5. Δημοσιοποίηση της Διπλωματικής Εργασίας.
Οι εγκεκριμένες μεταπτυχιακές διπλωματικές εργασίες μετά το πέρας των ενδεχομένων διορθώσεων που
προτείνονται από τις εξεταστικές επιτροπές, κατατίθενται στη Βιβλιοθήκη του Π.Θ. και στη Γραμματεία του
Π.Μ.Σ., σε ένα (1) αντίτυπο σε ηλεκτρονική μορφή (pdf)
και αναρτώνται υποχρεωτικά στο διαδικτυακό τόπο του
Ιδρυματικού Αποθετηρίου του Πανεπιστημίου Θεσσαλίας http://ir.lib.uth.gr, και στο διαδικτυακό τόπο της
οικείας Σχολής.
Άρθρο 11
Απονομή Διπλώματος Μεταπτυχιακών Σπουδών
11.1. Διαδικασία
Οι φοιτητές ολοκληρώνουν τις σπουδές για την απόκτηση Διπλώματος Μεταπτυχιακών Σπουδών (Δ.Μ.Σ.)
με τη συμπλήρωση του ελάχιστου αριθμού μαθημάτων
και πιστωτικών μονάδων που απαιτούνται για τη λήψη
του Δ.Μ.Σ., καθώς και με την επιτυχή ολοκλήρωση της
μεταπτυχιακής διπλωματικής εργασίας.
Ένας μεταπτυχιακός φοιτητής ή φοιτήτρια θεωρείται
κάτοχος του Διπλώματος Μεταπτυχιακών Σπουδών από
τη στιγμή που ολοκλήρωσε πλήρως τις υποχρεώσεις
του.
Η Συντονιστική Επιτροπή (Σ.Ε.) διαπιστώνει/εγκρίνει
την ολοκλήρωση των σπουδών, προκειμένου να χορηγηθεί το Δίπλωμα Μεταπτυχιακών Σπουδών (Δ.Μ.Σ.).
Το Δ.Μ.Σ. πιστοποιεί την επιτυχή αποπεράτωση των
σπουδών και αναγράφει βαθμό, με ακρίβεια δύο δεκαδικών ψηφίων, κατά την ακόλουθη κλίμακα: Άριστα (8,5
έως 10), Λίαν Καλώς (6,5 έως 8,5 μη συμπεριλαμβανομένου) και Καλώς (5 έως 6,5 μη συμπεριλαμβανομένου).
Με την ολοκλήρωση της ανωτέρω διαδικασίας χορηγείται στους μεταπτυχιακούς φοιτητές βεβαίωση περά-
τωσης σπουδών, χάνεται η φοιτητική τους ιδιότητα και
παύει η συμμετοχή τους στα συλλογικά όργανα διοίκησης του Πανεπιστημίου.
Ο τύπος του Διπλώματος Μεταπτυχιακών Σπουδών
ανά είδος Π.Μ.Σ. είναι κοινός για όλα τα Τμήματα και
τις Σχολές του Π.Θ. και περιλαμβάνεται στον Κανονισμό
Μεταπτυχιακών και Διδακτορικών Σπουδών του Ιδρύματος. Για τη μορφή του Παραρτήματος Διπλώματος,
ισχύει η απόφαση του Πρυτανικού Συμβουλίου της
υπ’ αρ. 224ης/17-10-2008 συνεδρίασής του και οι διατάξεις της υπό στοιχεία Φ5/89656/Β3/13-8-2007 υπουρ-
γικής απόφασης.
11.2. Ορκωμοσία
Η ορκωμοσία δεν αποτελεί συστατικό τύπο της επιτυχούς περάτωσης των σπουδών, είναι όμως αναγκαία
προϋπόθεση για τη χορήγηση του εγγράφου τίτλου του
διπλώματος.
Για να λάβει μέρος ένας μεταπτυχιακός φοιτητής στην
τελετή καθομολόγησης πρέπει να έχει:
- Ολοκληρώσει με επιτυχία τον κύκλο σπουδών, όπως
προβλέπεται από το Πρόγραμμα Σπουδών.
- Να έχει παραδώσει την Ακαδημαϊκή ταυτότητα.
- Να μην έχει εκκρεμότητες με τη βιβλιοθήκη.
Η καθομολόγηση για τους μεταπτυχιακούς φοιτητές
και φοιτήτριες οργανώνεται από την οικεία Κοσμητεία
στην οποία ανήκει το Π.Μ.Σ., παρουσία του Κοσμήτορα
της Σχολής, του Προέδρου του Τμήματος και του Διευθυντή του Π.Μ.Σ.
Άρθρο 12
Διδάσκοντες και ανάθεση διδασκαλίας στο
Πρόγραμμα Μεταπτυχιακών Σπουδών
Τη διδασκαλία των σεμιναριακών μαθημάτων στο
Π.Μ.Σ. «Αρχαιολογία Πεδίου και Υλικός Πολιτισμός» αναλαμβάνουν μέλη Δ.Ε.Π. και Ε.ΔΙ.Π. του Τμήματος, ομότιμοι
καθηγητές ή αφυπηρετήσαντα μέλη Δ.Ε.Π. του οικείου
Τμήματος, συνεργαζόμενοι καθηγητές, εντεταλμένοι
διδάσκοντες, επισκέπτες καθηγητές/ερευνητές. Όλοι οι
διδάσκοντες είναι κάτοχοι διδακτορικού διπλώματος,
εκτός αν το γνωστικό τους αντικείμενο είναι εξαιρετικής
και αδιαμφισβήτητης ιδιαιτερότητας για το οποίο δεν είναι
δυνατή ή συνήθης η εκπόνηση διδακτορικής διατριβής.
Με αιτιολογημένη απόφασή της η Συνέλευση του
Τμήματος, σε περίπτωση που δεν επαρκεί το διδακτικό
προσωπικό των κατηγοριών που αναφέρονται παραπάνω, μπορεί να αναθέσει διδακτικό έργο σε μέλη Δ.Ε.Π.
άλλων Τμημάτων του ίδιου Α.Ε.Ι. ή να προσκαλέσει μέλη
Δ.Ε.Π. άλλων Α.Ε.Ι., ή ερευνητών από ερευνητικά κέντρα
του άρθρου 13 Α του ν. 4310/2014 (Α’ 258).
Επιπλέον, η Συνέλευση του Τμήματος με απόφασή
της, έχοντας υπόψη την εισήγηση του Διευθυντή του
Π.Μ.Σ., μπορεί να καλέσει, ως επισκέπτες, καταξιωμένους
επιστήμονες που έχουν θέση ή προσόντα καθηγητή ή
ερευνητή σε ερευνητικό κέντρο, ή επιστήμονες αναγνωρισμένου κύρους με εξειδικευμένες γνώσεις ή σχετική
εμπειρία στο γνωστικό αντικείμενο του Π.Μ.Σ. από την
ημεδαπή ή την αλλοδαπή, σύμφωνα με τα οριζόμενα
στο άρθρο 83 του ν. 4957/2022.
Σε κάθε περίπτωση η ανάθεση διδασκαλίας των σεμιναριακών μαθημάτων του Π.Μ.Σ. αποφασίζεται από
τη Συνέλευση του Τμήματος, ύστερα από εισήγηση της
Συντονιστικής Επιτροπής (Σ.Ε.) του Π.Μ.Σ.
Την εκπαίδευση των φοιτητών στην υποχρεωτική αρχαιολογική έρευνα πεδίου κατά την ενδιάμεση θερινή
περίοδο αναλαμβάνουν μόνο μέλη Δ.Ε.Π. και Ε.ΔΙ.Π. του
οικείου Τμήματος.
Οι διδάσκοντες του Π.Μ.Σ. «Αρχαιολογία Πεδίου και
Υλικός Πολιτισμός» διδάσκουν ένα τρίωρο εβδομαδιαίο
σεμιναριακό μάθημα ανά εξάμηνο (13 εβδομάδες).
Τα μέλη Δ.Ε.Π. και Ε.ΔΙ.Π. του Τμήματος δεν επιτρέπεται να απασχολούνται αποκλειστικά στο Π.Μ.Σ.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Δεν προβλέπονται αμοιβές για την διδασκαλία στο Π.Μ.Σ
«Αρχαιολογία Πεδίου και Υλικός Πολιτισμός».
Άρθρο 13
Υλικοτεχνική υποδομή
Για την κάλυψη των διδακτικών και ερευνητικών αναγκών του Π.Μ.Σ. χρησιμοποιούνται οι χώροι διδασκαλί-
ας, τα εργαστήρια, ο εξοπλισμός και η διοικητική δομή
του Τμήματος Ιστορίας, Αρχαιολογίας και Κοινωνικής
Ανθρωπολογίας, η Βιβλιοθήκη του Πανεπιστημίου Θεσσαλίας και οι υποδομές/εξοπλισμός των ανασκαφικών
προγραμμάτων.
- Το Εργαστήριο Αρχαιολογίας, που βρίσκεται στο
παραλιακό συγκρότημα Παπαστράτου του Πανεπιστημίου στον Βόλο (Κτήριο «Ρόζα Ιμβριώτη», 6ος όροφος),
στήθηκε και οργανώθηκε με σκοπό την υποστήριξη
των αρχαιολογικών μαθημάτων και των αρχαιολογικών
ερευνών του Τμήματος, την επικουρική εκπαίδευση
των φοιτητών στις σύγχρονες αρχαιολογικές μεθόδους
και προσεγγίσεις και τη δημιουργία ενός χώρου διεξαγωγής ερευνητικών δραστηριοτήτων. Το Εργαστήριο
διαθέτει αξιόλογη βιβλιοθήκη, που εμπλουτίζεται και
ανανεώνεται τακτικά, και εξοπλισμό (ηλεκτρονικούς
υπολογιστές, τοπογραφικά όργανα, μικροσκόπια κ.α.)
προς διευκόλυνση και ενίσχυση της εκπαιδευτικής διαδικασίας.
- Η Εκπαιδευτική Αρχαιολογική Συλλογή (παραλιακό
συγκρότημα Παπαστράτου του Πανεπιστημίου στον
Βόλο, Κτήριο «Ρόζα Ιμβριώτη», 5ος όροφος), που ιδρύθηκε σύμφωνα με την υπό στοιχεία ΥΠΠΟ/ΓΔΑ/ΑΡΧ/
ΑΡΧ/Α2/Φ22/605π.ε./428/π.ε.13356/1290/19-10-2001
απόφαση, περιλαμβάνει αντιπροσωπευτική κεραμική
διαφορετικών χρονολογικών περιόδων από διάφορες
θέσεις της ελληνικής επικράτειας, καθώς και συλλογές
αναφοράς οστών ζώων και λίθινων εργαλείων.
- Για τις ανάγκες κάποιων παραδόσεων, διατίθεται στο
Π.Μ.Σ. η Μονάδα Πληροφορικής του Τμήματος Ιστορίας,
Αρχαιολογίας και Κοινωνικής Ανθρωπολογίας (Ι.Α.Κ.Α.),
η οποία βρίσκεται στον 5ο όροφο του Κτιρίου «Ρόζα Ιμβριώτη» του Συγκροτήματος Παπαστράτου, και η οποία
διαθέτει 30 Υπολογιστές.
- Οι ανάγκες των φοιτητών και των διδασκόντων του
Τμήματος για εξειδικευμένη βιβλιογραφική έρευνα (βιβλία, έντυπα, ηλεκτρονικά περιοδικά, βάσεις δεδομένων
κ.λ.π.) καλύπτονται από την Κεντρική Βιβλιοθήκη του
Πανεπιστημίου Θεσσαλίας.
- Το Τμήμα Ι.Α.Κ.Α. διαθέτει επίσης δύο αίθουσες διδασκαλίας σεμιναριακών μαθημάτων, αμφιθέατρα εξο-
πλισμένα με οπτικοακουστικά μέσα και δύο φωτοτυπικά
μηχανήματα στη διάθεση των μεταπτυχιακών φοιτητών.
- Την γραμματειακή και διοικητική υποστήριξη του
Π.Μ.Σ. έχει αναλάβει η Γραμματεία του Τμήματος Ιστορίας, Αρχαιολογίας και Κοινωνικής Ανθρωπολογίας του
Πανεπιστημίου Θεσσαλίας.
- Το Τμήμα επίσης αναλαμβάνει την τεχνολογική υποστήριξη των φοιτητών/-τριών του Π.Μ.Σ., διαθέτοντας
προς χρήση τους τον εξοπλισμό του Εργαστηρίου Αρχαιολογίας, της αίθουσας Διδακτικής Συλλογής και του
Εργαστηρίου Ηλεκτρονικών Υπολογιστών.
Άρθρο 14
Χρηματοδότηση και οικονομική διαχείριση του
Π.Μ.Σ.
14.1. Πόροι
Οι πόροι του Π.Μ.Σ. προέρχονται: Από τον Προϋπολογισμό του Υπουργείου Παιδείας, τον Προϋπολογισμό του
Α.Ε.Ι. και Συνεργαζόμενων Φορέων και τον Ειδικό Λογαριασμό Κονδυλίων Έρευνας (ΕΛΚΕ). Επίσης, προβλέπεται
οικονομική ενίσχυση του Π.Μ.Σ. από χορηγίες, παροχές,
κληροδοτήματα, χορηγίες φορέων του δημοσίου και
πόρους από ερευνητικά προγράμματα. Στα έσοδα του
Π.Μ.Σ. που προέρχονται από δωρεές, χορηγίες και πάσης φύσεως οικονομικές ενισχύσεις, κληροδοτήματα και
πόρους από ερευνητικά έργα ή προγράμματα ο Ε.Λ.Κ.Ε
παρακρατεί το 12%. Το υπόλοιπο ποσό των συνολικών
εσόδων διατίθεται για τα λειτουργικά έξοδα του προγράμματος.
14.2. Διαχείριση των οικονομικών του Π.Μ.Σ.
Η διαχείριση των οικονομικών του Π.Μ.Σ. γίνεται από τον
Ειδικό Λογαριασμό Κονδυλίων Έρευνας (ΕΛΚΕ) του Π.Θ.
Η Συντονιστική Επιτροπή καταρτίζει τον αρχικό ετήσιο
προϋπολογισμό του Π.Μ.Σ. και τις τροποποιήσεις του και
εισηγείται την έγκρισή του προς την Επιτροπή Ερευνών
του Ειδικού Λογαριασμού Κονδυλίων Έρευνας (Ε.Λ.Κ.Ε.)
του Π.Θ.
Ο Διευθυντής ή η Διευθύντρια του Π.Μ.Σ. είναι ο Επιστημονικός Υπεύθυνος του προγράμματος και ασκεί τις
αντίστοιχες αρμοδιότητες σύμφωνα με το άρθρο 234
του ν. 4957/2022.
Πιο συγκεκριμένα, ο Διευθυντής ή η Διευθύντρια του
Π.Μ.Σ. έχει την ευθύνη παρακολούθησης, εκτέλεσης του
προϋπολογισμού και της έκδοσης εντολών πληρωμής
των σχετικών δαπανών.
Για όλες τις διαδικασίες οικονομικής διαχείρισης των
χρηματοδοτούμενων Π.Μ.Σ., εφαρμόζονται ενιαία οι
διατάξεις του ν. 4957/2022.
14.3. Δαπάνες
Οι πόροι του Π.Μ.Σ. διατίθενται για:
- Τη διοργάνωση συμποσίων/συνεδρίων, ημερίδων
και διαλέξεων.
- Τις μετακινήσεις φοιτητών και διδασκόντων του
Π.Μ.Σ. για εκπαιδευτικούς σκοπούς.
- Τις μετακινήσεις και αποζημιώσεις προσκεκλημένων
καθηγητών και ερευνητών στο πλαίσιο των σεμιναρίων
του Π.Μ.Σ.
- Την αγορά εξοπλισμού, δαπάνες λογισμικού και αναλώσιμων υλικών.
Άρθρο 15
Υποτροφίες
Για τα επόμενα ακαδημαϊκά έτη έχουν εξασφαλιστεί
1 έως 2 υποτροφίες αριστείας κατ’ έτος για την εκπόνηση διπλωματικών εργασιών στην κλασική αρχαιολογία
(Υποτροφίες στη μνήμη Φάνη Κωνσταντακόπουλου).
Άρθρο 16
Διασφάλιση ποιότητας
16.1. Πνευματικά δικαιώματα και λογοκλοπή.
Τα πνευματικά δικαιώματα των Μεταπτυχιακών
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Διπλωματικών Εργασιών ή δικαιώματα ευρεσιτεχνίας ή
εμπορικής εκμετάλλευσης των εργασιών καθορίζονται
με σχετικές αποφάσεις της Επιτροπής Ηθικής και Δεοντολογίας της Έρευνας του ΠΘ (https://ehde.uth.gr/).
Κάθε είδους λογοκλοπή στις εργασίες των μαθημάτων, τις δημοσιεύσεις ή τη συγγραφή των Μεταπτυχι-
ακών Διπλωματικών Εργασιών, επινόηση ερευνητικών
δεδομένων και αντιεπιστημονική συμπεριφορά γενικότερα, απαγορεύεται. Η Επιτροπή Ηθικής και Δεο-
ντολογίας της Έρευνας είναι αρμόδια να ενημερώνει
σχετικά τους φοιτητές και φοιτήτριες των Π.Μ.Σ. και
να επιβάλλει ποινές, όπου αυτό είναι αναγκαίο. Λεπτομερείς οδηγίες για το θέμα θα εκδίδονται από την
Επιτροπή Δεοντολογίας του Πανεπιστημίου. Καμία μεταπτυχιακή εργασία δεν κατατίθεται για υποστήριξη
αν προηγουμένως δεν ελεγχθεί από την ηλεκτρονική
υπηρεσία πρόληψης λογοκλοπής (turnitin) της Κεντρικής Βιβλιοθήκης του ιδρύματος.
16.2. Επιτροπή Ηθικής και Δεοντολογίας της Έρευνας
του Π.Θ.
Στο πλαίσιο της λειτουργίας του Π.Μ.Σ. «Αρχαιολογία Πεδίου και Υλικός Πολιτισμός», έχει υιοθετηθεί και
εφαρμόζεται ο Κώδικας Ηθικής και Δεοντολογίας της
Έρευνας του Πανεπιστημίου Θεσσαλίας (https://ehde.
uth.gr/sites/default/files/2020-06/K ODIKAS-ETHIKISKAI-DEONTOLOGIAS-STHN- EREYNA.pdf), ο οποίος επο-
πτεύεται από την Επιτροπή Ηθικής και Δεοντολογίας της
Έρευνας του ΠΘ (https://www.uth.gr/ereyna/periballon/
epitropi-ith ikis-kai-deontologias-tis-ereynas).
Αποστολή της Ε.Η.Δ.Ε. είναι να παρέχει, σε ηθικό και
δεοντολογικό επίπεδο εγγύηση αξιοπιστίας των ερευνητικών έργων που διεξάγονται στο Π.Θ. Η Ε.Η.Δ.Ε. ελέγχει
κατά πόσο ένα ερευνητικό έργο διενεργείται με σεβασμό
στην αξία των ανθρώπινων όντων, στην αυτονομία των
προσώπων που συμμετέχουν, στην ιδιωτική ζωή και τα
προσωπικά τους δεδομένα, καθώς και με φροντίδα για το
φυσικό και πολιτιστικό περιβάλλον. Η Επιτροπή ελέγχει,
επίσης, την τήρηση των γενικά παραδεκτών αρχών της
ακεραιότητας της έρευνας και των κριτηρίων της ορθής
επιστημονικής πρακτικής.
Σύμφωνα με τον ν. 4521/2018, άρθρο 23, τα χρηματοδοτούμενα ερευνητικά έργα, οι διπλωματικές εργασίες
και τα διδακτορικά, που κατά δήλωση του επιστημονικού υπευθύνου περιλαμβάνουν έρευνα στον άνθρωπο,
σε υλικό που προέρχεται από άνθρωπο, όπως γενετικό
υλικό, κύτταρα, ιστοί και προσωπικά δεδομένα, σε ζώα
ή στο περιβάλλον, φυσικό και πολιτιστικό, υποβάλλονται υποχρεωτικά για έγκριση στην Ε.Η.Δ.Ε. και το έργο
δεν μπορεί να αρχίσει να υλοποιείται στο Α.Ε.Ι. ή τον
ερευνητικό φορέα αν δεν λάβει προηγουμένως τη σχετική έγκριση της Επιτροπής Ηθικής και Δεοντολογίας
της Έρευνας. Το ίδιο ισχύει για έρευνα στις κοινωνικές
επιστήμες, με την τήρηση των κανόνων της εχεμύθειας,
προστασίας των προσωπικών δεδομένων και το σεβασμό των ατομικών δικαιωμάτων.
16.3. Πολιτική ίσης μεταχείρισης κατά της άμεσης ή
έμμεσης διάκρισης, θυματοποίησης, εκφοβισμού ή παρενόχλησης του Π.Θ.
Στο Πανεπιστήμιο Θεσσαλίας δεν γίνεται ανεκτή καμία
μορφή άμεσης ή έμμεσης διάκρισης, θυματοποίησης,
εκφοβισμού ή παρενόχλησης και διασφαλίζεται η αρχή
της ίσης μεταχείρισης. Η πολιτική του Πανεπιστημίου
Θεσσαλίας για την αντιμετώπιση των ανωτέρω θεμάτων
στοχεύει στην ανάπτυξη ενός ακαδημαϊκού και εργασιακού περιβάλλοντος στο οποίο η παρενόχληση και ο
εκφοβισμός δεν έχουν θέση και όπου όλα τα μέλη της
ακαδημαϊκής κοινότητας θα έχουν τη βεβαιότητα ότι
το πρόβλημά τους θα αντιμετωπιστεί διακριτικά και με
υπευθυνότητα από το Ίδρυμα Για περισσότερες πληροφορίες, βλ. https://www.uth.gr/sites/default/files/
contents/20 21/20210506_harassment_1750839413.pdf,
και https://www.uth.gr/sites/default/files/contents/20
21/20210505_bullying_diadikasia_682342528.pdf.
16.4. Κανονισμός Λειτουργίας Μηχανισμού Διαχείρισης Παραπόνων και Ενστάσεων Φοιτητών.
Η πολιτική διαχείρισης παραπόνων και ενστάσεων
του Π.Μ.Σ. «Αρχαιολογία Πεδίου και Υλικός Πολιτισμός»
αφορά μεταπτυχιακούς φοιτητές και φοιτήτριες και αποσκοπεί στην επίλυση διαφωνίας ή προβλήματος, που
σχετίζεται με:
- Διαφωνία σε θέματα σπουδών και φοίτησης,
- Ανάρμοστη συμπεριφορά από μέλος της πανεπιστημιακής κοινότητας (φοιτητές-τριες, διδάσκοντες-ουσες,
διοικητικό προσωπικό).
- Ελλιπή ενημέρωση φοιτητών/τριών από μέλος ακαδημαϊκού ή διοικητικού προσωπικού.
Οι φοιτητές/τριες οφείλουν αρχικώς να μελετήσουν
τον Οδηγό Σπουδών και γενικότερα τον Εσωτερικό Κανονισμό Λειτουργίας του Π.Μ.Σ., με σκοπό να γνωρίζουν,
τόσο τα δικαιώματα, όσο και τις υποχρεώσεις τους. Επίσης, οφείλουν να απευθύνονται στον/στην ακαδημαϊ-
κό/ή τους σύμβουλο για καθοδήγηση και υποστήριξη
σε θέματα που τους απασχολούν και σχετίζονται με
τις σπουδές και τη φοίτησή τους. Μπορούν επίσης να
απευθύνονται στον/στην ακαδημαϊκό/ή τους σύμβουλο
σε περιπτώσεις ανάρμοστης συμπεριφοράς ή ελλιπούς
καθοδήγησης εκ μέρους του διδακτικού ή διοικητικού
προσωπικού, καθώς και για θέματα που αφορούν στην
αξιολόγησή τους.
Σε περίπτωση μη επιτυχούς επίλυσης του προβλήματος μέσω της παραπάνω διαδικασίας, οι φοιτητές/τριες
μπορούν να συμπληρώσουν το έντυπο υποβολής παραπόνων και ενστάσεων από την ιστοσελίδα του Π.Μ.Σ.
και να το υποβάλουν στη Γραμματεία του Π.Μ.Σ., σε
έντυπη ή ηλεκτρονική μορφή, εντός τριάντα ημερών
από την ημέρα εμφάνισης του προβλήματος. Στο εν
λόγω έντυπο, καλούνται να καταγράψουν, με τη μέγιστη δυνατή σαφήνεια, ειλικρίνεια και αντικειμενικότη-
τα, το πρόβλημα που αντιμετωπίζουν. Στη συνέχεια, η
Γραμματεία το διαβιβάζει στη Συντονιστική Επιτροπή
(Σ.Ε.) του Π.Μ.Σ. Σε περίπτωση που η Συντονιστική Επιτροπή δεν μπορεί να λύσει το πρόβλημα εξαιτίας της
πολυπλοκότητάς του, το προωθεί στον/στην Πρόεδρο
του Τμήματος. Ο/Η Πρόεδρος εφόσον το κρίνει απαραίτητο, μπορεί να παραπέμψει το θέμα στη Συνέλευση
του Τμήματος.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Άρθρο 17
Αξιολόγηση του Μεταπτυχιακού Προγράμματος
Σπουδών
17.1. Σύμφωνα με τις διατάξεις του ν. 4957/2022
άρθρο 87, τα Προγράμματα Μεταπτυχιακών Σπουδών
(Π.Μ.Σ.) κάθε Τμήματος, στα οποία συμπεριλαμβάνονται τα διατμηματικά, διιδρυματικά και κοινά Π.Μ.Σ., των
οποίων το Τμήμα αναλαμβάνει τη διοικητική υποστήριξη, αξιολογούνται στο πλαίσιο της περιοδικής αξιο-
λόγησης/πιστοποίησης της ακαδημαϊκής μονάδας από
την Εθνική Αρχή Ανώτατης Εκπαίδευσης (ΕΘ.Α.Α.Ε.). Στο
πλαίσιο αυτό αξιολογείται η συνολική αποτίμηση του
έργου που επιτελέστηκε από κάθε Π.Μ.Σ., ο βαθμός εκπλήρωσης των στόχων που είχαν τεθεί κατά την ίδρυσή
του, η βιωσιμότητά του, η απορρόφηση των αποφοίτων στην αγορά εργασίας, ο βαθμός συμβολής του στην
έρευνα, η εσωτερική αξιολόγησή του από τους μεταπτυχιακούς φοιτητές/τριες, η σκοπιμότητα παράτασης της
λειτουργίας του, καθώς και λοιπά στοιχεία σχετικά με
την ποιότητα του έργου που παράγεται και τη συμβολή
του στην εθνική στρατηγική για την ανώτατη εκπαίδευση. Αν το Π.Μ.Σ. κατά το στάδιο της αξιολόγησής του
κριθεί ότι δεν πληροί τις προϋποθέσεις συνέχισης της
λειτουργίας του, λειτουργεί μέχρι την αποφοίτηση των
ήδη εγγεγραμμένων φοιτητών/τριών σύμφωνα με την
απόφαση ίδρυσης και τον κανονισμό μεταπτυχιακών και
διδακτορικών προγραμμάτων σπουδών.
17.2. Η εσωτερική αξιολόγηση των Π.Μ.Σ. προβλέπεται να πραγματοποιείται σε ετήσια/διετή βάση από τη
Μονάδα Διασφάλισης Ποιότητας (ΜΟ.ΔΙ.Π.) του Ιδρύματος, σύμφωνα με το Εσωτερικό Σύστημα Διασφάλισης
Ποιότητας. Στη διαδικασία της εσωτερικής αξιολόγησης
συμμετέχουν όλοι οι εμπλεκόμενοι στην υλοποίηση των
ενεργειών και των δράσεων του Π.Μ.Σ. και πιο συγκεκριμένα, οι φοιτητές/τριες, τα μέλη του διδακτικού προσω-
πικού, το προσωπικό διοικητικής και τεχνικής υποστήριξης και τα μέλη της Συντονιστικής Επιτροπής του Π.Μ.Σ.
Η διαδικασία εσωτερικής αξιολόγησης πραγματοποιείται
σύμφωνα με την ισχύουσα νομοθεσία, το Εσωτερικό Σύστημα Διασφάλισης Ποιότητας του Ιδρύματος, τις οδη-
γίες και τα πρότυπα της ΕΘ.Α.Α.Ε.
17.3. Τα μαθήματα του προγράμματος αξιολογούνται σε εξαμηνιαία βάση, μέσω ερωτηματολογίων που
συμπληρώνουν ηλεκτρονικά οι φοιτητές και οι φοιτήτριες του Π.Μ.Σ.
Άρθρο 18
Χρονική Διάρκεια Λειτουργίας του Π.Μ.Σ.
Το Π.Μ.Σ. θα λειτουργήσει μέχρι και το ακαδημαϊκό
έτος 2025-2026, εφόσον πληροί τα κριτήρια της εσωτερικής και εξωτερικής αξιολόγησης, σύμφωνα με την
ισχύουσα νομοθεσία.
Άρθρο 19
Ιστοσελίδα του Π.Μ.Σ.
Η επίσημη ιστοσελίδα του Π.Μ.Σ. - http://www.ha.uth.
gr/index.php?page=pmsa-about ενημερώνεται διαρκώς
και περιέχει όλες τις πληροφορίες και ανακοινώσεις του
Προγράμματος και αποτελεί τον επίσημο χώρο ενημέρωσης των φοιτητών και φοιτητριών.
Άρθρο 20
Γενικές διατάξεις
Η νομοθεσία λειτουργίας των Προγραμμάτων Μεταπτυχιακών Σπουδών καθορίζεται με τον ν. 4957/2022,
καθώς και τις υπ’ αρ. 18137/Ζ1/16-02-2023 (Β’ 1079) και
1569/21-03-2023 (Β’ 1827) υπουργικές αποφάσεις.
Οι τροποποιήσεις των Π.Μ.Σ. γίνονται με βάση τις κείμενες διατάξεις του ν. 4957/2022. Αποφάσεις για ανα-
θεώρηση του Προγράμματος Σπουδών (μαθημάτων)
λαμβάνονται από τη Συνέλευση του Τμήματος. Ο Διευθυντής του Προγράμματος σε συνεργασία με τη Σ.Ε. έχει
την αρμοδιότητα να προτείνει στη Συνέλευση Τμήματος
ή την Επιτροπή σπουδών το αναθεωρημένο πρόγραμμα
σπουδών. Νέα θέματα που προκύπτουν και δεν έχουν
προβλεφθεί κατά την εφαρμογή του παρόντος Κανονισμού ρυθμίζονται από τη Σύγκλητο.
Οι ήδη εγγεγραμμένοι/ες φοιτητές/τριες ολοκληρώνουν τις σπουδές τους σύμφωνα με τον παρόντα Κα-
νονισμό.
Η απόφαση αυτή να δημοσιευθεί στην Εφημερίδα της
Κυβερνήσεως.
Βόλος, 11 Μαρτίου 2024
Ο Πρύτανης
ΧΑΡΑΛΑΜΠΟΣ ΜΠΙΛΛΙΝΗΣ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1827/26.03.2024
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20240201827.pdf | Tokens: 62502]